text:
मिथिला प्रकृतिपूजक संस्कृति रहल अछि। ई इलाका शाक्त साम्प्रादाय क इलाका रहल अछि। जे साम्प्रदाय सबसे पहिने महिलाक महत्व कए चिन्हलक आओर उपासना क अधिकार टा नहि बल्कि पुरोहित क काज मे सेहो महिला क सहभागिता शामिल केलक । सनातन हो, बौद्ध हो वा फेर जैन, मिथिलाक महिला सब ठाम अपन एकटा खास महत्व रखैत छथि। हम आम तौर पर सीता, गार्गी, आओर मैत्री क चर्च करैत छलहूँ, मुदा ठेरिका, मल्लिनाथा आओर बौद्ध धर्म वा जैन धर्म मे मिथिलानी कए नजरअंदाज कए दैत छी। एना नहि अछि, जैन धर्मांवली क 19म तीर्थंकर मिथिला क बेटी छलीह। बौद्ध धर्म मे सेहो मिथिलाक कईकटा बेटी अपन महत्वपूर्ण जगह बनेलीह। जतय धरि सनातन धर्म क सवाल अछि न्याय, धर्म आ साहित्य आदि विषय पर मिथिलाक बेटी क अपन एकटा अलग नजरिया हमेशा देखबा लेल भेटैत अछि । मिथिलाक राजनीतिक वजूद मे सेहो मिथिलानी क योगदान महत्वपूर्ण अछि। एक स बेसी बेर महिलानी मिथिला क सिंहासन पर बैसि चुकल छथि। इसमाद मिथिलाक महिला पर एकटा पूरा श्रृंखला अहाँक सोझा राखय जा रहल अछि। एक माह धरि हम अहाँ कए मिथिलाक ओ तमाम महिला क संबंध मे बतायब जे धर्म, राजनीति आओर समाज क निर्माण, विकास मे महत्वपूर्ण भूमिका निभौने छथि। हम ओ महिला क बारे मे अहाँ कए जानकारी देब जे नहि खाली मिथिला बल्कि विश्व स्तर पर अपन नाम स्थापित केलथि आओर धार्मिक, सामाजिक और राजनीतिक दिशा कए नब ठेकान देलथि।प्रस्तुत अछि एहि इसमाद क शोध संपादक सुनील कुमार झाक एहि श्रृंखला क खास प्रस्तुति। ई जे एकटा मिथिलानी छलीह – समदिया
सीता/मैथिली
जगत जननी सीता कए मैथिली सेहो कहल जाएत अछि। सीता क जन्म वर्तमान जनकपुर स 26 मील दक्षिण-पश्चिम पुरौना क उत्तर तट पर यज्ञ भूमि मे भेल अछि । एहिलेल एकर नाम देव-यजनसम्भवा सेहो अछि। जाहि जगह हिनकर जन्म भेल ओ जगह आय सीतामढ़ी क नाम स प्रसिद्ध अछि । सीता वैशाख शुक्ल पक्ष क नवमी तिथि क जनमलीह । एक त लक्ष्मीरूपा जानकी अपने बहुमुखी प्रतिभा क धनी छलीह, ऊपर स परम विदुषी सुनयना क शिक्षा सोना पे सोहागा कए देलक । सीता महाविदुषी भ गेलीह । सीता क वेद मे बताओल गेल दांपत्य धर्म क सभटा गप कुशलता स बुझा गेल । सीता राजनीति शास्त्र क ज्ञाता छलीह, सीता कए सभटा वेद क ज्ञान छल, ओ तंत्र माया आ योग माया मे सेहो निपुण छलीह । हुनकर योगमाया क ज्ञान हुनकर पिता कए तखन बुझलाह जखन सिरध्वरज देखलथि कि जानकी अपन आंगुर स शिव कए विशाल धनुष कए एक जगह से दोसर जगह कए रहल छलीह । ओहि काल जनक तय केलथि कि जे पुरुष एहि धनुष कए उठाकए एहिपर प्रत्यंचा चढ़ा देत, हुनके स वो अपन बेटी क विवाह करताह ।
पत्नी आ पति भारतीय संस्कृति मे एक-दोसरा क पूरक होएत अछि। आदर्श पत्नी क चरित्र हमरा सभकए जगदम्बा जानकी क चरित्र मे तखन दृष्टि-गोचर होएत अछि, जखन श्रीराम द्वारा वन मे साथ नै चलबाक बात कहला पर अपन अंतिम निर्णय एहि शब्द मे कहि देने छलीह –
प्राणनाथ तुम्ह बिनु जग माहीं । मो कहुँ सुखद कतहुँ कछु नाहीं ।
जिय बिन देह नदी बिनु बारी । तैसिअ नाथ पुरूष बिनु नारी ॥ (अयोध्या कांड )
एहि प्रकार सीता क तंत्रज्ञान क प्रमाण हुनकर अशोक वाटिका मे रावण क संग संवाद काल भेटेत अछि । एकटा छोट सन तृण कए तंत्र क माध्यमम से ओ अस्त्र कए रूप दए देलथि आओर रावण हुनकर प्रतापे क कारण सीता क नजदीक नहि आबि सकलाह । सीता अपन तांत्रिक ज्ञान स खाली एतबे कहलथि –
तृण धरि ओट कहति वैदेही, सुमिरि अवधपति परम सनेही ।
सुनु दस मुख खद्योत प्रकासा, कबहुँ कि नलिनी करइ विकासा । (सुदंर कांड )
एहि प्रकार सीता क खोज में जखन हनुमान श्रीलंका पहुंचल त सीता हुनका चिन्हबा स मना कए देलीह । राम क एहि दूत की सभटा गप कए सीता मायावी रावण की चाल बुझी रहल छलीह । अंतत: हनुमान मैथिली भाषा मे सीता स वार्तालाप केनाय शुरु केलाह आओर सीता कए विश्वास भए गेल कि हनुमान जे कहि रहल छथि ओ सत्ते कहि रहे छथि । लंका मे सीता क पहचान कए क हुनकर व्यक्तित्व क प्रशंसा करैत हनुमान जी ने कहलाह-
“दुष्करं कृतवान् रामो हीनो यदनया प्रभुः धारयत्यात्मनो देहं न शोकेनावसीदति ।
यदि नामः समुद्रान्तां मेदिनीं परिवर्तयेत् अस्थाः कृते जगच्चापि युक्त मित्येव मे मतिः।। (सुदंर कांड )
अर्थात् ऐहन सीता क बिना जीवित रहिकए राम सत्ते बड़ दुष्कर काज केने छथि । हिनका लेल जों राम समुद्र-पर्यन्त पृथ्वी कए पलटि दए, तखनो हमर समझ मे उचिते होएत, त्रैलौक्य क राज्य सीता क एकटा कला क बराबर सेहो नहि अछि ।
रावण वध क बाद जखन सीता कए स्वीकार करबाक बात आयल, त राम हुनका स अग्नि परीक्षा देबाक लेल कहलाह । सीता लक्ष्मण, विभिषण, हनुमान संग लाखों वानर सेना कए गवाह रखैत अग्नि मे अपना कए समर्पित कए देलीह । ई सीताक न्याय शास्त्र कए एक चुनौती छल । भगवान अग्नि अपने प्रकट भए कए सीता कए पवित्र आओर महान पतिव्रता नारी क रूप मे परिभाषित केलाह । सीता अयोध्या घुरिकए महारानी क रूप मे सिंहासन पर विराजमान भेलीह । एक राति जखन राम वेष बदलि कए नगर मे भ्रमण कए रहल छलाह त एकटा धोबी अपन पत्नी पर चारित्रहनन क आरोप लगाबैत सुनेलक कि वो राम जेंका अनका घर मे राति गुजारल कनिया कए कहियो स्वीकार नहि करत । ई सुनि कए राम फैसला लेलथि कि ओ सीताक त्याग करतथि । लक्ष्मण कए आदेश देल गेल कि सीता कए अयोध्या स बाहर मिथिलाक सीमा पर छोड़ि आबय। लक्ष्मण एहि क ई कहैत विरोध केलथि कि सीता पवित्र छथि आओर विभिषण, हनुमान संगे लाखों वानर सेना एकर गवाह अछि । राम लक्ष्मण से कहलथि, हे लक्ष्मण हम जनैत छी कि सीता पवित्र छथि, मुदा जों हमर प्रजा क मोन मे एहन कोनो शंका अछि, त हमरा एकटा राजा क रूप मे सीताक तत्काल त्याग केनाय जरूरी अछि। सीता कए जखन लक्ष्मण राम क एहि संदेश सुनेलथि त ओ मुर्छित भए कए खसि पड़लीह। होश मे ऐबा पर ओ जल समाधि लेबाक विचार केलीह । सीता क नदी दिस जाएत देखि महर्षि बाल्मिकी हुनका रोकलथि आओर वैदेही स कहलथि, हे देवी सीता, हम जनैत छी कि राम अहाँक संगे न्याय नहि केने छथि, मुदा अहाँ एहि कलंक संगे जल समाधि लेब त दुनिया अहाँक एहि रूप मे याद करत। न्याक क लेल अहाँक जिंदा रहय पड़त । राम कए अपन गलती पर पश्चाताप कए अहाँक मौका देनाए चाहि । अहाँक गर्भ मे पलि रहल संतान अहाँक एहि कलंक से मुक्त कराओत । सीता हुनकरे आश्रम मे लव-कुश कए जन्म देलीह । बाल्मिकी सीता क दुनू पुत्र कए वेदज्ञान क संगे युद्ध कला मे सेहो पारंगत कए देलक । बचपने स दुनू बच्चाक मोन मे रामक प्रति एकटा छवि स्थापित केलथि, जे रामायण क रूप मे हुनका सुनाओल और पढ़ाओल गेल । अयोध्यापति राम जखन अश्वमेघ यज्ञ क घोड़ा खोलने छलाह तो मिथिला क सीमा पर यज्ञ क घोड़ा देखि लव-कुश ओकरा पकड़ि कए रामक साम्राज्य कए चुनौती देलथि । एक-एक कए राम क सेना हारैत गेलाह । हनुमान बंधक बना लेल गेलाह आओर लक्ष्मण बेहोश करि देल गेलाह । राम कए जखन एहि गप क सूचना भेटल त ओ गोस्सा स लाल भए गेलाह आओर मिथिला दिस प्रस्थान केलथि। पिता-पुत्र क बीच एहि युद्ध कए देखि सीता बीच मे ठा़ड़ भए गेलीह । राम स्तब्ध भ कए सीता कए देखय लगलाह । बाल्मिकी कहलथि, हे राम जे किनको से नहि हारत, ओ अपन पुत्र से हारि जाएत । लव-कुश अहाँक पुत्र छथि । राम दुनू पुत्र कए स्वीकार करैत सीता स अयोध्या चलबाक गुहार केलथि । राम सीता स कहलथि, ‘हे सीते, पूरा अयोध्या अपन भूल पर कानि रहल अछि, अहाँ अयोध्या लौटिकए हुनका क्षमादान दए दियो । सीता हाथ जोड़िकए पहिने बाल्मिकी कए प्रणाम कलथि , फेर मां धरा स प्रार्थना करैत छलीह कि आब ओ कलंक मुक्त अछि, हुनकर पुत्र पिता लग सुरक्षित अछि, आब हुनकर खाली एतबे टा इच्छा अछि कि जाहि प्रकार ओ एहि जगत मे जन्म लेने छलीह ओहि प्रकार ओ ई जगत से विदा हेतीह । सीताक एहि प्रार्थना क बाद भीषण भूकंप भेल आओर जगह-जगह दारार फाटने लागल । लोग जखन तक सम्हरतीह सीता धरती मे समा चुकल छलीह । सीता जेहन जीवन कोनो मैथिली क नहि हो एहि कामना क संग बाल्मिकी सेहो समाधि लए लेलथि । सीताक धरती मे बिला जेनाय एक तरह क राजनीतिज्ञ विद्रोह छल, ओहि अपमान क प्रति जे पुरुष-सत्ता स हुनका भेटल छल । सीता, एकटा प्रतीक छथि-विद्रोह क, एकटा सतत संघर्ष क। सीता, वैदेही क रूप मे आइयो मिथिला मे भेटि जेतीह । साहित्य मे सीता क आदर्श से प्रभावित लक्ष्मण कहैत छथि- “नारी के जिस भव्य भाव का, स्वाभिमान भाषी हूँ मैं । उसे नरों में भी पाने का, उत्सुक अभिलाषी हूँ मैं । नारी पात्र मे सीते टा सबसे बेसी, विनयशीला, लज्जाशीला, संयमशीला, सहिष्णु और पातिव्रत क दीप्ति स दैदीप्यमान नारी छलीह । समूचा रामकाव्य हुनके तप, त्याग आ बलिदान क मंगल कुंकुम से जगमगा उठल अछि ।


c: text/html

text:
भाषा ओ व्याकरण की थिक?
अहि प्रकृति में (कम सं कम अहि पृथ्वी पर) कतेको रास जीव आ जीव समुदाय निवास करैत अछि. आ सभ कें एक दोसर सं मनक भाव प्रगट करहे टा परैत छैक जीबाक लेल. मनुक्ख के छोरि दियौक त आन सभ जीव के भाव आ भाव प्रगट करबाक पद्धति सीमित होइत छैक.
मुदा मनुक्ख के संगे से नहिं छैक.
अहि लोक में कतेको मनुक्खक समुदाय रहैत छैक आ सभ मनुक्ख समुदाय के अपन भाव प्रगट करबाक विशेष पद्धति होइत छैक.
पडिंत श्री गोविन्द झा
उच्चतर मैथिली व्याकरण में लिखैत छथि:
मनक भाव बुझयबाक हेतु लोक में प्रचलित मौखिक ध्वनि संकेतक समन्वय भाषा कहबैत अछि आ ताहि में व्यवहृत संकेतक पद्धति थिक व्याकरण.

robotstxt: allowed

filter: keep


text:
कोलकाता. अगस्त मासक सम्पर्कक बैसार 12 अगस्त 2012 केँ नवीन प्रकाशनक कार्यालय मे संपन्न भेल. एहि बैसारक अध्यक्षता मैथिलीक वरिष्ठ साहित्यकार आ' समालोचक मोहन भारद्वाज कयलनि. एहि बैसार मे उपस्थित साहित्यकारक परिचय-पातक बाद सभसँ पहिने नव कथाकार संतोषी कुमार अपन "देश-प्रेम" नामक कथाक पाठ कएलनि तदुपरांत चंदन कुमार झा अपन एकटा कविता, तीन टा गजल आ' एकटा बाल गजलक पाठ कयलनि. फेर अनमोल झाक दूटा लघुकथाक पाठ भेल. कार्यक्रम केँ आगाँ बढ़बैत युवा कवि रोहित मिश्र आ' कामेश्वर झा "कमल" सेहो अपन-अपन टटका कविता सभ पढ़लनि. एकरा बाद कार्यक्रमक संचालक आ' सम्पर्कक संयोजक मिथिलेश कुमार झा अपन "हमहुँ सिपाही बनबै'' नामक बाल-कविताक पाठ कयलनि. रचना पाठक अंतिम चरण मे नवीन चौधरी अपन छात्र-जीवन सँ जुड़ल संस्मरणक पाठ कयलनि. रचना सभ पर अपन मंतव्य ललित झा, किशोरी कान्त मिश्र, रामलोचन ठाकुर, विद्यानंद झा, अनमोल झा आ' मोहन भारद्वाज रखलनि. अंत मे साहित्य मे समालोचनाक महत्ता पर संक्षेप मे प्रकाश देइत अध्यक्ष मोहन भारद्वाज कहलनि जे एकटा नीक समालोचक कें नीक पाठक होयब अत्यंत आवश्यक अछि संगहि कोनो रचना वा पोथीक समालोचना वा समीक्षा करबाक उद्देश्य सामाजिक आ' रचनाकालक विभिन्न परिस्थिति के धेयान मे रखैत कयल जेबाक चाही. ज्ञात हो जे "सम्पर्क" एकटा सूच्चा साहित्यक बैसार अछि जे प्रत्येक मासक दोसर रवि केँ आयोजित होइत अछि. एहि मे साहित्यकार सभ अपन टटका रचना पढैत छथि आ' उपस्थित अन्य साहित्यकार ओहि पर तत्काल अपन प्रतिक्रिया देइत छथि. अगिला मासक संपर्कक बैसार 9 सितंबर 2012 कें होयत.
(Report: चंदन कुमार झा)


text:
कलकत्ता. कलकत्ता सं यात्री केर लगाओ कतेक रहनि से साहित्य प्रेमी लोकनि सं नुकायल नहि अछि. यायावर साहित्यकार बैद्यनाथ मिश्र 'यात्री' कलकत्ता अबैत रहैत छलाह आ अपन जीवन काल मे कलकत्ता मे अपन अमिट छाप छोड़ने छथि. यएह कारण अछि जे हुनक पहिल प्रतिमा सेहो कलकत्ते मे तारासुन्दरी पार्क मे स्थापित भेल. मिथिला विकास परिषद् केर अथक प्रयास सं जतय यात्रीक प्रतिमा लागल ओतहि एतुक्का साहित्यप्रेमी लेल हुनका मोन पाड़बाक आ हुनक दर्शन करबाक एकटा ठाम सेहो बनि गेल.
यात्री कें हुनक पुण्यतिथि 5 नवम्बर कें मिथिला विकास परिषद् द्वारा श्रद्धांजलि सभा आयोजित कयल गेल. यात्रीक प्रतिमा पर माल्यार्पणक पश्चात उपस्थित साहित्य प्रेमी लोकनि हुनका विषय मे चर्चा कयलनि. यात्रीक व्यक्तित्व आ कृतित्वक चर्चा करैत साहित्यकार लोकनिक कहब छल जे अनंत काल धरि यात्री भाखाप्रेमी लोकनि कें प्रेरणा देइत रहताह। एहि अवसर पर मिविप अध्यक्ष अशोक झा, विष्णुदेव मिश्र, आमोद कुमार झा, विनय प्रतिहस्त, चन्दन कुमार झा, रूपेश त्योंथ आदि लोकनि उपस्थित छलाह. (Report: मिथिमीडिया ब्यूरो)


text:
नई दिल्ली। बिहारक हित लेल आब बिहारक नेता दलगत भावना स धीरे-धीरे उपर भ रहल छथि। सेना सेवा कोर कए बरकरार रखबा लेल केंद्रीय रक्षा मंत्री एके एंटनी कए दबाव बढ़ेबा लेल मुख्यमंत्री नीतीश कुमार क संग आब राजद सांसद रघुवंश प्रसाद सिंह सेहो सामने आबि गेलथि अछि। ओ एंटनी कए पत्र लिखकए कहला अछि जे सेना सेवा कोर क स्थानांतरण करब बिहारक हित क विरुद्ध होएत। पहिने कई बेर इ प्रयास भ चुकल अछि। लिहाजा आब एहि प्रकारक कोनो योजना कए स्थाई तौर पर खत्म कैल जाए। रघुवंश बाबू एंटनी स इ अपील केलथि अछि जे ओ अपन कार्यकाल मे बिहार संग कोनो अहित नहि हुए दथि। गौरतलब अछि जे गया मे काफी दिन स सेना सेवा कोर स्थापित अछि। पिछला किछु साल स किछु खास अधिकारी एकरा गया स स्थानांतरित करि बेंगलूरू ल जेबाक कोशिश कए रहल छथि। ओना बिहार क विरोध कैला पर कहल जाइत अछि जे एकर बदला मे रक्षा मंत्रालय ओहि ठाम आफिसर्स ट्रेनिंग अकादमी शुरू करबाक योजना तैयार केने अछि। हालांकि बिहार सरकार एहि लेल तैयार नहि अछि। सरकार क कहब अछि जे अकादमी लेल सरकार अलग स जगह देत, मुदा एकटा चीज कए हटा दोसर लेबाक कोनो औचित्य नहि। पिछला सप्ताह बिहार क नगर विकास मंत्री प्रेम कुमार राजद सांसद आ पूर्व केंद्रीय मंत्री रघुवंश स एहि संबंध मे गप केने छलाह। एकर बाद रघुवंश बाबू एंटनी कए पत्र लिखकए कहला अछि जे 2001 स एखनधरि मे इ चारिम प्रयास छी। हर बेर रक्षा मंत्री क हस्तक्षेप स इ रुकैत रहल अछि आ बिहार क अहित हेबा स बचैत रहल अछि। लिहाजा ओ अपन रहैत स्थानांतरण क योजना कए स्थाई तौर पर निरस्त करि दथि।
मुख्य पृष्ठ समाचार सेना सेवा कोर कए बिहार स नहि हटाउल जाए: रघुवंश


text:
रामाश्रय झा “रामरग” (१९२८- )
विद्वान, वागयकार, शिक्षक आ मंच सम्पादक छथि।
मैथिली भाषामे श्री रामाश्रय झा “रामरंग” केर रचना।
१.राग विद्यापति कल्याण- एकताल (विलम्बित)
स्थाई- कतेक कहब गुण अहाँकेँ सुवन गणेश विद्यापति विद्या गुण निधान।
अन्तरा- मिथिला कोकिला किर्ति पताका “रामरंग” अहाँ शिव भगत सुजान॥
स्थायी - - सा रेग॒म॑प ग॒रेसा
ऽ ऽक ते ऽऽऽ क,कऽ
रे सा (सा), नि॒ध निसा –रे नि॒धप़ ध़नि सा सारे ग॒रे रेग॒म॑प –(म॑)
ह ब ऽ ऽऽ गु न ऽअ हां,ऽऽ केऽ ऽ सुव नऽ ऽऽऽऽ ऽ ग
प प धनि॒ धप धनिसां - -रे सांनि॒ धप (प)ग॒ रे,सा रेग॒म॑प ग॒, रेसा
ने स विऽ द्याप तिऽऽ ऽ ऽवि द्या गुन निधा न, क तेऽऽऽ क,क
अन्तरा पप नि॒ध निसां सांरें
मिथि लाऽ ऽऽ कोकि
सां – निसांरेंगं॒ रें सां रें सां रें नि सांरे नि॒ धप प (प) ग॒ रेसा
ला ऽ की ऽऽऽ तिं प ता ऽ ऽऽ का ऽऽ रा म रं ग अ
रे सासा ध़नि॒प़ध निसा -सा रेग॒म॑प - ग॒ सारे सा,सा रेग॒म॑प ग॒, रेसा
हां शिव भऽ,ग तऽ ऽसु जाऽऽऽ ऽ ऽ न ऽ, क ते ऽऽऽ क,कऽ
***गंधार कोमल, मध्यम तीव्र, निषाद व अन्य स्वर शुद्ध।
२.राग विद्यापति कल्याण – त्रिताल (मध्य लय)
स्थाई- भगति वश भेला शिव जिनका घर एला शिव, डमरु त्रिशूल बसहा बिसरि उगना भेष करथि चाकरी।
अन्तरा- जननी जनक धन, “रामरंग” पावल पूत एहन, मिथिलाक केलन्हि ऊँच पागड़ी॥
स्थाई-
रे
भ
सा गम॑ प म॑ प - - म॑ग॒ - रे सा सारे नि सा -, नि
ग तिऽऽ व श ऽ ऽ भे ऽ ला ऽ शि ऽ व ऽ ऽ जि
ध़ नि सा रे सा नि॒ – प़ ध़ नि॒ ध़ प़ – नि सा - - सा
न का ऽ घ र ऽ ऽ ए ऽ ला ऽ शि व ऽ ऽ ड
रे ग॒ म॑ प प – प नि॒ ध प म॑ प धनि सां सां गं॒
म रु ऽ त्रि शू ऽ ल ब स हा ऽ बि सऽ ऽऽ रि उ
रें सां नि रें सां नि॒ ध प म॑ प पनि॒ ध प - -ग -- रे
ग ना ऽ ऽ भे ऽ ष क र थि चाऽ ऽ कऽ ऽरी ऽऽ, भ
अन्तरा प
ज
प नि सां सां सां - - ध नि - ध नि नि सां रें सां -, नि
न नी ऽ ज न ऽ ऽ ऽ ऽ क ध न ध न ऽ, रा
नि सां – गं॒ रें सां सां नि – ध नि सां नि॒ ध प ग॒
म॑ प नि सां सां नि॒ ध प म॑ प पनि॒ ध प- -ग – रे
थि ला ऽ क के ल न्हि ऊँ ऽ च पाऽऽ गऽ ऽड़ी ऽऽ,भ
***गंधार कोमल, मध्यम तीव्र, निषाद दोनों व अन्य स्वर शुद्ध।
३.श्री गणेश जीक वन्दना
राग बिलावल त्रिताल (मध्य लय)
स्थाई: विघन हरन गज बदन दया करु, हरु हमर दुःख-ताप-संताप।
अन्तरा: कतेक कहब हम अपन अवगुन, अधम आयल “रामरंग” अहाँ शरण।
आशुतोष सुत गण नायक बरदायक, सब विधि टारु पाप।
स्थाई
नि
ग प ध नि सा नि ध प ध नि॒ ध प म ग म रे
वि ध न ह र न ग ज ब द न द या ऽ क रु
ग ग म नि॒ ध प म ग ग प म ग म रे स सा
ग रु ऽ ह म र दु ख ता ऽ प सं ता ऽ प ऽ
अन्तरा
नि रें
प प ध नि सां सां सां सां सां गं गं मं गं रें सां –
क ते क क ह ब ह म अ प न अ व गु न ऽ
रे
सां सां सां सां ध नि॒ ध प ध ग प म ग ग प प
अ ध म आ य ल रा म रे ऽ ग अ हां श र ण
ध प म ग म रे सा सा सा सा ध - ध नि॒ ध प
आ ऽ शु तो ऽ ष सु त ग ण ना ऽ य क व र
धनि संरें नि सां ध नि॒ ध प पध नि॒ ध प म ग म रे
दाऽ ऽऽ य क स ब बि ध टाऽ ऽ रु ऽ पा ऽ ऽ प
४. मिथिलाक वन्दना
राग तीरभुक्ति झपताल
स्थाई: गंग बागमती कोशी के जहँ धार, एहेन भूमि कय नमन करूँ बार-बार।
अन्तरा: जनक यागवल्क्ष्य जहँ सन्त विद्वान, “रामरंग” जय मिथिला नमन तोहे बार-बार॥
स्थाई
रे – ग म प म ग रे – सा
गं ऽ ग ऽ बा ऽ ग म ऽ ती
प
सा नि ध़ – प़ नि नि सा रे सा
को ऽ शी ऽ के ज हं धा ऽ र
सा
म ग रेग रे प ध म पनि सां सां
ए हे नऽ ऽ भू ऽ मि कऽ ऽ य
प
सां नि प ध (ध) म ग रे सा सा
न म न क रुँ बा ऽ र बा र
अन्तरा
प पध म – प नि नि सां – सां
ज नऽ क ऽ ऽ या ग्य व ऽ ल्क
रें रें गं – मं मं गं रें – सां
ज हं सं ऽ त वि ऽ द्वा ऽ न
ध प
सां नि प ध म प नि सां सां सां
रा म रं ऽ ग ज य मि थि ला
प
सां नि प ध (ध) म ग रे सा सा
न म न तो हे बा ऽ र बा र
५. श्री शंकर जीक वन्दना
राग भूपाली त्रिताल (मध्य लय)
स्थाई: कतेक कहब दुःख अहाँ कय अपन शिव अहूँ रहब चुप
साधि।
अन्तरा: चिंता विथा तरह तरह क अछि, तन लागल अछि व्याधि,
“रामरंग” कोन कोन गनब सब एक सय एक असाध्य॥
स्थाई
प ग ध प ग रे स रे स ध सा रे ग रे ग ग
क ते क क ह ब दुः ख अ हाँ कय अ प न शि व
ग ग – रे ग प ध सां पध सां ध प ग रे सा –
अ हूँ ऽ र ह ब चु प साऽ ऽ ऽ ऽ ऽ ऽ धि ऽ
अन्तरा
प ग प ध सां सां – सां सां ध सां सां सां रें सां सां
चिं ऽ ता ऽ वि था ऽ त र ह त र ह क अ छि
सां सां ध - सां सां रें रें सं रे गं रें सां – ध प
त न ला ऽ ग ल अ छि व्या ऽ ऽ ऽ ऽ ऽ धि ऽ
सां – ध प ग रे स रे सा ध स रे ग रे ग ग
रा ऽ म रं ऽ ग को न को ऽ न ग न ब स ब
ग ग ग रे ग प ध सां पध सां ध प ग रे सा –
ए क स य ए ऽ क अ साऽ ऽ ऽ ऽ ऽ ऽ ध्य ऽ
+% u!एकठाम रहबाक अवसर दैत अछि। विचारक आदान प्रदानक केन्द्र स्वतः मैथिली भाषा आ साहित्य भए जाइत अछि। एहिसँ परिचय आ अनुभवक क्षेत्रक विस्तार होइछ। मैथिलीक रचनाकारमे भावात्मक संवद्धता बढैत अछि।सगर राति दीप जरयक निरन्तर आयोजनसँ मैथिली कथा लेखनक क्षेत्रमे शान्तिपूर्ण क्रान्ति आबि गेल अछि। आन भाषाभाषी आ सात्यिकारकबीच मैथिलीक कथाकारक प्रतिष्ठा बढ़ल अछि। विशेषतः एहि हेतु जे मैथिलीक कथाकार दूर-दूरसँ अपन पाइ खर्च कए पहुचैत छथि। कथा पढैत आ सुनैत छथि। अपन कथा पर लोकक प्रतिक्रिया धैर्यपूर्वक सुनैत छथि। आ फेर अग्रिम आयोजनमे सम्मिलित होएबाक संकल्पक संग घूमि जाइत छथि। जे सगर राति कथाकार लेल कल्पित भेल छल,समाजक सुधी समाजक अन्तःकरण मे प्रवेश कए मैथिली भाषा साहित्यक पक्षमे अनुकूल वातावरणबनेबामे सार्थक भूमिकाक निर्वाह कए रहल अछि। जहिआ सगर राति प्रारम्भ भेल छल आ एखनुक जे स्थिति अछि ओहि मे गुणात्मक आ परिमाणात्मक दूनू प्रकारक परिवर्तन स्पष्ट अछि। विकासक ई दिशा आ गति निश्चिते शुभलक्षण थिक। एहि शुभ लक्षणक उदाहरण तँ इएह थिक जे दरभंगाक पहिल आयोजनमे पहिले पहिल दू टा पोथीक लोकार्पण भेल छल आ स्वर्ण जयन्तीक अवसर पर 36 टा पोथी लोकार्पित भेल। विद्वानलोकनि कहि सकैत छथि कोन भाषाक मंच पर एकबेर 36 टा पोथीक लोकार्पण भेल अछि।दरभंगामे एकटा अमेरिकन नागरिक मैथिलीमे कथाक पाठ कएने छलाह। सगर राति दीप जरयक दृष्टिसँ बोकारो उर्वर छल, एम्हर आबि राँची, जमदेशपुर देवघर पूर्णियां आदि स्थान मैथिली लेल जगरना कएलक अछि,इहो शुभ लक्षण थिक।मुदा, सगर रातिक लोकप्रियता आ बिना वर.विदाइक साहित्यकार एवं साहित्यानुरागीक उपस्थितिक उपयोग कतहु कतहु कथा पाठ एवं ओहि पर चर्चासँ भिन्न प्रयोजन सिद्धि लेल सेहो भए गेल अछि। जे सगर रातिक मूल अवधारणाक अनुकूल नहि अछि। ओहिसँ बचबाक चाही। सहरसामे दोसर खेप सगर रातिक आयेजन 21 जुलाई, 2007 केँ भेल छल। सगर राति आयोजनक एक प्रमुख आकर्षण अछि भेटघाँट। ओहिसँ बाहरक साहित्यकार वंचित रहलाह। उपस्थितिक प्रसंग सूनि जीवकान्त जी 22 जुलाई, 2007क अपन पोस्ट कार्डमे लिखलनि अछि-
‘सहरसा कथा गोष्ठीक खबरि भेल। कथा गोष्ठी भूतकालक वस्तु भेल। लेखन काज लेखक सभ छोड़ने जाइत छथि। सेमिनार, तकर प्रचलनबढ़ल अछि। टी.ए./डी.ए./भेटघाँट ई सभ भए गेँबुू जे लेखकीय ल तझअस्मिताक अहंकार पुष्ट भेल आ‘ एक दोसराकँ बल देल। सरकारी मान्यताक बाद भाषामे अनेक राजरोग उत्पन्न होइत छैक। मैथिली निरपवाद रूपे पहिनेसँ बेसी रोगाहि भेल छथि। जिबैत रहओ।‘हमरा विश्वास अछि सगर रातिक नियमित आयोजन मैथिलीके राजरोगसँ मुक्त रखबामे सफल होएत। साहित्य अकादेमी सँ वर्ष 2007 लेल पुरस्कृत प्रहरी प्रदीप बिहारीक कथा संग्रह सरोकारक प्रायः समस्त कथा सगर राति दीप जरयक अवसर पर लोक सुनने अछि। आ‘ ओहि पर अपन-अपन प्रतिक्रिया व्यक्त कएने अछि। सगर रातिक ई पहिल उपलब्धि थिकैक। एहि उपलब्धि पर मैथिली एहि शान्ति क्रान्तिक एक प्रतिभागीक रूपमे गर्व अनुभव करैत छी आ‘कामना करैत छी इतिहास दोहराइत रहय।ng=HI |')e' u!ly:gargi;mso-ascii-font-family:Mangal;mso-hansi-font-family: Mangal'>अछि। नवविवाहित लड़का लेल अहि पावनि के विशेष महत्व अछि या कहू त ई पावनि खासकय हुनके सभक लेल छन्हि। नवका बरक लेल ई पावनि तहिने महत्वपूर्ण अछि जेहन नवविवाहिता लेल मधुश्रावनी। फर्क यैह अछि जे मधुश्रावनी कतेको दिन लम्बा चलैय बला पावनि अछि आ अहि में नव कन्या लेल बहुत रास विधि-विधान अछि जखनकि कोजागरा मुख्यतःमात्र एक दिन होइत अछि।
जहिना मधुश्रावनी में कनिया सासुरक अन्न-वस्त्रक प्रयोग करैत छथि तहिना कोजागरा में बर सासुर सं आयल नव वस्त्र धारण करैत छथि। कोजागरा के अवसर पर बर के सासुर सँ कपड़ा-लत्ता, भार-दोर अबैत छन्हि। अहि भार में मखानक विशेष महत्व रहैत अछि। यैह मखान गाम-समाज मे सेहो बरक सासुरक सनेस के रूप मे देल जाइत अछि। सासुर सँ आयल कपड़ा पहिरा बरक चुमाओन कयल जाइत अछि। बरक चुमाओन पर होइत अछि बहुत रास गीत-नाद।
कोजागरा में नींक जकाँ घर-आंगन नीपी-पोछि दोआरी सँ भगवतीक चिनवारि धरि अरिपन देल जाइत अछि। भगवती के लोटाक जल सँ घर कयल जाइत अछि। चिनबार पर कमलक अरिपन दय एकटा विटा में जल भरि राखि ओहि पर आमक पल्लव राखि तामक सराई में एकटा चांदी के रूपैया राखि लक्ष्मी के पूजा कयल जाइत अछि। राति में अधपहरा दखिक बरक चुमाओन कयल जाइत अछि। आंगन में अष्टदल अरिपन द ओहि पर डाला राखि कलशक अरिपन द ताहि में धान द कलश में आमक पल्लव राखल जाइत अछि। एकटा पीढ़ी पर अरिपन देल जाइत अछि जे अष्टदलक पश्चिम राखल जाइत अछि। चुमाओनक डाला पर मखान, पांच टा नारियल, पांच हत्था केरा, दही के छांछ, पानक ढोली, गोटा सुपारी, मखानक माला आदि राखि पान, धान आ दूबि सँ वर के अंगोछल जाइत अछि तहन दही सँ चुमाओन कयल जाइत अछि। चुमाओन काल में बर सासुर सँ आयल कपड़ा पहिरि पीढ़ी पर पूब मुँहे बैसैत छथि।
पुरहरक पातिल के दीप सँ वर के चुमाओन सँ पहिने सेकल जाइत छथि। फेर कजरौटा के काजर सॅं आँखि कजराओल जाइत छन्हि। तकर बाद पाँच बेर अंगोछल जाइत छन्हि। तखने होइत छन्हि चुमाओन। चुमाओनक बाद वरकेँ दुर्वाक्षत मंत्र पढ़ि कम सँ कम पाँच टा ब्राह्मण दूर्वाक्षत दैत छन्हि। फेर पान आ मखान बांटल जाइत अछि। आ अगिला दिन धरि मखान गाम घर में बाँटल जाइत अछि।


text:
दनियाँ डाबा
जुड़शीतलक
सात दिनक पछाति पंडिताइन काकी भोरे-भोर जोर-जोरसँ बाजए लगली। बजैक कारण छेलनि
पछिला समुद्री लहरिक झटकमे मालो घर आ एकटा आषर्मीओ खसि पड़लनि। छोट परिवार,
बेटा-पुतोहु दिल्लीएमे घर बना रहै छन्हि, अनठा देलकनि। मालक घरेटा, माल-जाल
नै, पोसबो के करतनि, आब कि ओ जमाना रहल, आब तँ सभ अपन-अपन जातिक पुरहिताइ करिते
अछि। एहेन लहकी छोड़ि अनेरे गाइक गोबरसँ हाथ महकाएब! आब कि सतयुग रहल जे सत्यक
युग रहितो, भुत-प्रेत आ अप्सरा-परीक नाच हएत। पंडित काकाकेँ से सुतरलनि, सात
गाम बीच दुइए गोटेकेँ टो-टा कऽ संस्कृत पढ़ल अबैत तँए दुनूक बहाली गामक पुरहिताइमे
भऽ गेलनि। मुदा खेलो बढ़बे कएल। खेल ई बढ़ल जे सात गाममे सत्तरिटा बिआह हएत, बिआह
करौनिहार दू गोटे भेला। सत्तयुगिया मनुख बनैक लूरि नै। लूरि ई नै जे जहिना
घोड़ो अपना पाँखिए उड़ै छल तहिना मनुखो उड़ै छल। खैर! जे भेल आकि होइए से सभ
जानए।
गाम-गाममे परदेशियाक बाढ़ि, तँए सभ सालसँ बेसी
जुड़शीतलमे डाबा दान भेल। रंग-रंगक, केते गोटे शहरेसँ अनने। लिखल-पढ़ल,
रंगल-ढौरल। एकेटा घर पंडित काकाकेँ, अँगनामे दनियाँ डाबाकेँ केना कुम्हारक आवा
जकाँ लगौता। तँए सभटा घरेमे तरे-ऊपरे ढेरियाएल। पंडिताइन काकीक चोरबत्ती रातिमे
बड़बे ने केलनि, भकुआएल रहबे करथि, माथमे ऊपरका डाबा ठेकि गेलनि। जाबे काकी
बुझती-बुझती ताबे
अन्तिम पेज............................
ढेरीए
ढनमना गेलनि। ई तँ गुण रहलनि जे खापड़िक ढेरी नै छल ने तँ चानि बिना टुटने नै
रहितनि। ओना डबोक चोटसँ चानि दगाइए गेलनि।
वएह
भोरुका चानिक चोट पंडिताइन काकीकेँ छेलनि, तँए जोर-जोरसँ पंडित काकापर बजै
छेली।
एक
तोर पंडिताइन काकीकेँ काका बाजए देलखिन। दालिक आकि भातक उघियाएल फेनकेँ फेकबे
नीक, बजैत-बजैत काकीक जखनि दम खड़ेलनि तखनि थोड़े स्पीड कमलनि। धियान लगौने
पंडित काका काग-भुसुण्डीक जप करैत रहथि। दम खड़खड़ेने धियान टुटलनि। छन्दक
मात्रा गड़बड़ाइत देखला। पुछलखिन-
“अनेरे भोरसँ आफन तोड़ने छी, बाजू! असथिरसँ बाजू! भगवान केकरो अधला ने
सोचै छथिन आ ने करै छथिन। जँ केतौ अधला देखब आकि सुनब तँ जा कऽ कहबनि।”
कक्काक
मधु-कैटब बोल सुनि काकी दुनू हाथसँ छातीकेँ दाबि असथिर केलनि। छातीक धुक-धुकी
जहाँ असथिर भेलनि आकि बजली-
“देखू, जजमानकेँ कहि दियौ जे जँ दान करैए तँ ओहन दान करह जे दानीकेँ
दाताक फल भेटै, ई जे माटिक डाबासँ चाइन तोड़ाएब! एहेन दान नै लेब।”
काकीक
अल्लुक चोखा जकाँ चोखाएल बात सुनि पंडित काका बजला-
“अहाँक कहब नीक अछि मुदा निर्णए तँ वएह तीनू- ब्रह्मा, विष्णु, महेश- ने
करता। हुनका तक सवाल पठा दइ िछयनि।”
कक्काक
मधु अमृत पीब पंडिताइन काकी काकाकेँ पठबैक तैयारीमे जुटि गेली। आब हुनकर दोख
थोड़े हेतनि, जेते जल्दी तैयार करि विदा करबनि, तेते जल्दी ने घरसँ निकलता।¦४०९¦
२२
मई २०१४


text:
राज ठाकरे बनि गेलाह हीरो
एहि सं पहिने भारी सुरक्षा बल के मौजूदगी में राज ठाकरे के गिरफ्तार कए विक्रोली अदालत लs जाएल गेल. जतय हुनका जमानत मिलि गेलन्हि. असल में हिनका खिलाफ जे अदालत में सबूत पेश करल गेल ओ पुख्ता साबित नहिं भेल. हिनका ऊपर भड़काउ भाषण देबय... लोक के बांटय के आरोप लगल मुदा जे हिनकर बयान पेश कएल गेल ओ पूरा नहिं छल... आधा अधूरा छल. आखिर ओतय दिन सs सरकार इहे तs करि रहल छल. एहि तरहे मामला पेश कएल जाय जे टिकिए नहिं पायल.
4 comments:
Raj is into opportunistic politics, plz see my blog i have written rgdng the sameReplyDelete
http://sunnyrajuspeaks.blogspot.com
आब बाल ठाकरे देलखिन आइग कए हवाReplyDelete
मराठी बनाम उत्तर भारतीय के सवाल पर पिछला किछ दिन पहिने महाराष्ट्र म भड्कल आइग शांत होइए बला छले की ओकरा एक बेर फेर हवा दै के कोशिश शिव सेना प्रमुख बाल ठाकरे केलखिन य ! ओ मराठी अस्मिता के नाम पर हिंदी के खिलाप रुख दर्शाबैत बिहार के नेता आर रेल मंत्री लालू प्रसाद क सीधे निशाना बनेलखिन य ! बाल ठाकरे अपन पार्टी के प्रमुख्य पत्र 'सामना' के सम्पादकीय के जरिया लालू प्रसाद क तमिलनाडु के मरीन बिच पर छठ पूजा करै के बात क चूनोती देलखिन य ! अपने क मालूम हुए की लालू प्रसाद यादव महाराष्ट्र नवनिर्माण सेना के अध्यक्ष राज ठाकरे द्वारा उत्तर भारतीय के खिलाप चलेल गेल आंदोलन के जबाब म कहलाखिन रहा कि अगला बेर ओ मुम्बई म छठ पूजा मनेता ! जबाब म शिव सेना सुप्रीमो बाल ठाकरे संपादकीय म लिखलाखिंन कि "तमिलनाडु म मुख्यमंत्री करूणानिधि सब स्कूल म तमिल क अनिवार्य के देलखिन य ! बिहार क नर्क बनाबे बला लालू म हिम्मत छैन त ओ केन्द्र म अपन सहयोगी के सरकार के विरोध करै के लेल तमिलनाडु जैथ आर ओई ठाम बिहारी के मजमा लगाबैथ" ! बाल ठाकरे उत्तर भारत के ओई स्थानीय कांग्रेश नेता सब क आड़े हाथ लेलखिन जे सब कथित रूप स मुम्बई के नगर निगम (बी एम सी) म हिंदी क आधिकारिक भाषा बनाबे के मांग करैत छथिन ! हुनका सब पर निशाना साधेत ठाकरे लिखला हा, "पहिने हिनका सब क चेन्नई, बेंगलूर, हैदराबाद, कोलकाता, आर गुवाहाटी म एहेंन करे के कोशिश करबाक चाही ! अई ठाम महाराष्ट्र के धरती पुत्र मराठी या मुम्बई के शान म कुनू गुस्ताखी बर्दाश्त नै कर्थिन !" बाल ठाकरे बी एम सी मए हिंदी क आधिकारिक भाषा के दर्जा दै जाई के मांग करै बला नेता के खिलाप कानूनी करवाई करै के आर हुनका जेल मए बंद करै के मांग केलखिन य ! ओ महाराष्ट्र के मुख्यमंत्री विलासराव देशमुखो क नै बख्शलखींन हुनकर बयांन "मुम्बई के दरवाजा सब लए खुलल छई के विरोध मए ठाकरे बाजला 'भूमि पुत्र के कीमत पर मुम्बई के शोषण होइत अछि ! मुम्बई म भूमि पुत्र कए वाजिब हक नै मिल रहले य !सच्चाई त इ छैन की बेचारा तिलमिलेल छैथ, कारन पहिने हुनकर अपन माटी आर आब अपन परिवार पर शासन नै रहलेंन ! परिवार क बिखरैत देख कए तिलमिलेबे करता आर हुनका सए हेबे की कर्तैन !!
आब बाल ठाकरे देलखिन आइग कए हवाReplyDelete
मराठी बनाम उत्तर भारतीय के सवाल पर पिछला किछ दिन पहिने महाराष्ट्र म भड्कल आइग शांत होइए बला छले की ओकरा एक बेर फेर हवा दै के कोशिश शिव सेना प्रमुख बाल ठाकरे केलखिन य ! ओ मराठी अस्मिता के नाम पर हिंदी के खिलाप रुख दर्शाबैत बिहार के नेता आर रेल मंत्री लालू प्रसाद क सीधे निशाना बनेलखिन य ! बाल ठाकरे अपन पार्टी के प्रमुख्य पत्र 'सामना' के सम्पादकीय के जरिया लालू प्रसाद क तमिलनाडु के मरीन बिच पर छठ पूजा करै के बात क चूनोती देलखिन य ! अपने क मालूम हुए की लालू प्रसाद यादव महाराष्ट्र नवनिर्माण सेना के अध्यक्ष राज ठाकरे द्वारा उत्तर भारतीय के खिलाप चलेल गेल आंदोलन के जबाब म कहलाखिन रहा कि अगला बेर ओ मुम्बई म छठ पूजा मनेता ! जबाब म शिव सेना सुप्रीमो बाल ठाकरे संपादकीय म लिखलाखिंन कि "तमिलनाडु म मुख्यमंत्री करूणानिधि सब स्कूल म तमिल क अनिवार्य के देलखिन य ! बिहार क नर्क बनाबे बला लालू म हिम्मत छैन त ओ केन्द्र म अपन सहयोगी के सरकार के विरोध करै के लेल तमिलनाडु जैथ आर ओई ठाम बिहारी के मजमा लगाबैथ" ! बाल ठाकरे उत्तर भारत के ओई स्थानीय कांग्रेश नेता सब क आड़े हाथ लेलखिन जे सब कथित रूप स मुम्बई के नगर निगम (बी एम सी) म हिंदी क आधिकारिक भाषा बनाबे के मांग करैत छथिन ! हुनका सब पर निशाना साधेत ठाकरे लिखला हा, "पहिने हिनका सब क चेन्नई, बेंगलूर, हैदराबाद, कोलकाता, आर गुवाहाटी म एहेंन करे के कोशिश करबाक चाही ! अई ठाम महाराष्ट्र के धरती पुत्र मराठी या मुम्बई के शान म कुनू गुस्ताखी बर्दाश्त नै कर्थिन !" बाल ठाकरे बी एम सी मए हिंदी क आधिकारिक भाषा के दर्जा दै जाई के मांग करै बला नेता के खिलाप कानूनी करवाई करै के आर हुनका जेल मए बंद करै के मांग केलखिन य ! ओ महाराष्ट्र के मुख्यमंत्री विलासराव देशमुखो क नै बख्शलखींन हुनकर बयांन "मुम्बई के दरवाजा सब लए खुलल छई के विरोध मए ठाकरे बाजला 'भूमि पुत्र के कीमत पर मुम्बई के शोषण होइत अछि ! मुम्बई म भूमि पुत्र कए वाजिब हक नै मिल रहले य !सच्चाई त इ छैन की बेचारा तिलमिलेल छैथ, कारन पहिने हुनकर अपन माटी आर आब अपन परिवार पर शासन नै रहलेंन ! परिवार क बिखरैत देख कए तिलमिलेबे करता आर हुनका सए हेबे की कर्तैन !!
- vijay deo jhaFebruary 24, 2008 at 10:01 AM
hero nai va gela zero aa villen va gela raj thakery. ekta sanjay nirupam jakhan party chori delkani ta shiva sena ke kee hal va gelai se bala sahib aa raj dunu ke pata chani. marathi rajniti ehina chalai chai ehi me kono nab baat nai. ona agila election me raj ke pata chali jetaniReplyDelete


text:
एहि के संग भास्कर के डिजाइनर... हिंदी कंप्यूटर ऑपरेटर आओर प्रूफ रीडर सेहो चाही.
अगर अहां देश के प्रमुख मीडिया ग्रुप भास्कर सं जुड़य चाहैत छी तं
अपन रिज्यूमे...बॉयोडाटा के संग 500-600 शब्द मे कोनो विषय पर एकटा लेख आओर अपन एकटा फोटो हिनका पास भेज दिऔ.
अगर डाक सं भेजब तं ओ ए-4 साइज कागज पर साफ -साफ लिखल या टाइप कएल गेल होए. बिना लेख के अहांक आवेदन स्वीकार नहि कएल जाएत.
डाक या ईमेल मे जेहि पोस्ट के लेल अप्लाई करि रहल छी ओकर जिक्र जरूर होबाक चाही. डाक या ईमेल कोनो एकहि सं अप्लाई करब.
ईमेल सं भेजब तं लेख आओर रिज्यूमे एमएस वर्ड मे होबाक चाही.
ईमेल अछि- dainikbhaskar.resumes@gmail.com
डाक सं भेजब तं पता अछि-
मैग्जीन डिवीजन, अहा! जिंदगी, दैनिक भास्कर परिसर
10, जवाहर लाल नेहरु मार्ग, मालवीय नगर
जयपुर- 302 015 राजस्थान


text:
बिहार मे 26टा जिला के सूखाग्रस्त घोषित करि देल गेल अछि. मंत्रिमंडल के बैठक मे एहि बारे मे फैसला कएल गेल. ओना जिला के संख्या अखन आओर बढ़ि सकैत अछि. सूखाग्रस्त घोषित होए के बाद एहि जिला के किसान आओर लोक के सरकार सं कई तरहक राहत मिलत.
जेहि जिला के सूखाग्रस्त घोषित कएल गेल अछि... ओहि मे पटना, नालंदा, भोजपुर, कैमूर, बांका, बेगूसराय, कटिहार, गया, बक्सर, रोहतास, जहानाबाद, अरवल, नवादा, औरंगाबाद, मुंगेर, जमुई, शेखपुरा, लखीसराय, भागलपुर, सारण, सीवान, मुजफ्फरपुर, सीतामढ़ी, मधेपुरा, किशनगंज आओर वैशाली शामिल अछि. एहि जिला के सूखाग्रस्त घोषित कएला के बाद सरकार केंद्र सं एक बेर फेर विशेष आर्थिक पैकेज देबय के आग्रह करलक. जकर उम्मीद कम अछि.
बैठक के बाद मुख्यमंत्री नीतीश कुमार के कहनाय छलन्हि जे एहि साल मानसून के दौरान कम पानि भेल अछि...जेहि के कारण धान के बुआई काफी कम भेल अछि. एकर असर पैदावार पर पड़ि सकैत अछि. सूखाग्रस्त छबीसों जिला मे एक- एकटा कंट्रोलरुम बनाएल जाएत. टास्कफोर्स बनाएल जाएत. किसान भाई सं सभ तरहक कर्ज आओर लगान के वसूली स्थगित रहत. माल-मवेशी के लेल चारा के इंतजाम कएल जाएत. दोसर कई तरहक राहत देल जाएत.
ओना एहि लिस्ट के बाद विवाद उठनाय तय अछि. सहरसा मे त पहिनहि विरोध शुरू भ गेल छल. आब देखिऔ सीतामढ़ी... मुजफ्फरपुर अखन बाढ़ि सं दू-चारि भs रहल अछि. तटबंध टूटला के बाद कइटा गाम पानि मे डूबल अछि. मुदा कइटा जिला अखनो एहन अछि जे सूखाग्रस्त अछि मुदा ओ एहि लिस्ट मे नहि अछि. लिस्ट देखला के बाद साफ पता चलत जे बिहार के 38 मे सं जे 26 जिला के सूखाग्रस्त घोषित कएल गेल अछि ओ राजनीतिक कारणे सं अछि. लिस्ट मे मुजफ्फरपुर... सीतामढ़ी अछि मुदा दुनु के बीत के शिवहर नहि अछि. मुजफ्फपुर आओर बेगूसराय के बीच समस्तीपुर... दरभंगा... मधुबनी आओर कोसी वाला ओ इलाका जे पिछला साल बाढ़ि सं डूबल छल एङि बेर सूखल अछि ओकरा बारे मे किछ नहि कहल गेल.


text:
निर्मलीसँ जनकपुर धाम
प्राय: बच्चेसँ जनकपुर धाम जेबाक जिज्ञासा छल जे आयोजित कथा गोष्ठी ‘‘सगर राति दीप जरय’’ क 69म खेपमे शामिल भऽ 3 अप्रैल 2010 केँ पूरा भेल। जहिसँ दोहरी खुशी भेटल।
चारिए बजे भोरमे निर्मली टीशनपर पहुँचलहुँ। करीब पॉंच बजे गाड़ी खुजल आ समएसँ सकड़ी टीशनपर उतरलहुँ। सकड़ीसँ जयनगरक मेल नहि रहने मेक्सी पकड़ि मधुबनी गेलहुँ। मधुबनीसँ पुन: मेक्सी पकड़ि कलवाही, नगर कोठी होइत जयनगर गेलौं। तखन ढाइ बजैत रहै। जयनगरसँ जनकपुर लेल नेपाली ट्रेन
तीन बजेमे खुलत से जानकरी भेल। तहि बीच हमसभ भोजन केलौं आ समएसँ अबिब ट्रेनमे बैसि रहलौं।
मैक्सीमे जखन भीड़ आ गुमारसँ परेशान रही तँ मनमे हुअए जे कोनो तरहेँ जयनगर तक पहुँचक अछि। ओइठॉंसँ तँ ट्रेनक यात्रा रहत। मुदा, ट्रेनक नमती आ भीड़ देखि हुअए जे बसे जेकॉं हाल हएत। सएह भेल। मुदा, तइयो मनमे खुशी रहए िकएक तँ दस-बारह गोटाक संगवे रहए जहिसँ यात्रामे कोनो कठिनाइ नहि बुझना गेल, भरि रस्ता गप-सप्प चलैत रहल। नव कथाकारक संग-संग श्री जगदीश प्रसाद मंडल आ श्री राजदेव मंडल सेहो संगमे रहथि, जे हमरा सबहक लेल सौभाग्य छल। गोसॉंइ लुक-झुक करिते छल तावत् गाड़ी जनकपुर धाम पहुँचि गेल।
ट्रेनसँ उतरि हमसभ रामानन्द युवा क्लब जेबाक लेल आगॉं बढ़लौं। िमथिला महोत्सवसँ जनकपुर भरि बाजारमे रमणीय वातावरण छल। जहिसँ चाह-जलपान केनाइ आकि रिक्सासँ गेनाइ सभ कियो िबसरि गेलाह। पएरे सभ बिदा भेलौं। देखैत-सुनैत समए रामानन्द युवा क्लबमे प्रवेश केलौं। दोसर मंजिलपर पएर दइते रही आकि श्री राजाराम सिंह राठौरजी भेंट भऽ गेला। हमरा सभकेँ देखते हाथ पकड़ि बड़ी अहलाद्सँ यथोचित स्थानपर लऽ गेलथि। उपस्थित साहित्यकार लोकनिकेँ देखि हर्ष भेल। दीप जरा गोष्ठिक शुभारम्भ भेल। संयोजक महोदय श्री राजाराम सिंह राठौर सभ व्यवस्था बड़ नीक जेकॉं कएने रहथि। कथा जानकीक नामसँ एकटा बैनर टांगल रहै। आदरणीय रमानन्द झा “रमण”जी पहिनहिसँ उपस्थित रहथि। गोष्ठीक संचालन आदरणीय फूलचन्द्र िमश्रजीकेँ देल गेलनि।
गोष्ठिक शुरूहेँमे दर्जन भरि पोथीक लोकार्पण कएल गेल, जहिमे मौलाइल गाछक फूल (उपन्यास) आ िमथिलाक बेटी (नाटक)- जगदीश प्रसाद मंडल। भाग रौ आ बलचन्द्रा (नाटक)- िवभा रानी। हम पुछैत छी (कविता संग्रह)- विनीत उत्पल। नताशा (कॉंिमक्स)- देवांशु वत्स। अर्चिस (कविता संग्रह)- ज्योति सुनीत चौधरी। नेपथ्य (नाटक संग्रह) आ नैमिकानन (कथा संग्रह)- सम्पादक- रेबती रमण लाल। िमथिला सृजन (पत्रिका) सम्पादक ऋृषि बशिष्ठ। विदेह- कथा 2009-10, प्रबन्ध समालोचना 2009-10 आ विदेह पद्य 2009-10 सम्पादक गजेन्द ठाकुर जीक रहनि।
एहि तरहेँ बारह गोट पोथीक लोर्कापणक शिलशिला करीब घंटा भरिक रहल। फोटोग्राफर सभ फोटो खिचलनि। तहिबीच चाह-जलपान सेहो चलल। रजिस्टरपर सभ कथाकार अपन-अपन उपस्थिति आ कथाक नाम दर्ज केलनि। पहिल कथा श्री सुरेन्द्र नाथ, दोसर श्रीमती िवजेता चौधरी, तेसर िवभूति आनन्द फेर िजज्ञासु जी, जगदीश प्रसाद मंडल, रौशन जनकपुरी, अरविन्द ठाकुर, ऋृषि बशिष्ठ, उमेश मंडल, रघुनाथ मुखिया, महाकान्त ठाकुर, चौधरी जयंत तुलसी, बेचन ठाकुर, कपिलेश्वर राउत, मनोज कुमार मंडल, खड़ा नन्द यादव, राजदेव मंडल, दुर्गानन्द मंडल इत्यादि तीस गोट कथाकार कथा पाठ केलनि। तीन-तीन कथाक पाली होइत छल। एक पालीक पठित कथापर समीक्षा होइत रहए। प्रखर समीक्षक डॉ. रामावतार यादव, डॉ राजेन्द्र िवमल, रौशन जनकपुरी, डॉ रमानन्द झा रमण, श्री हीरेन्द्र कुमार झा, श्री योगानन्द झा, श्री अजीत आजाद आदि अपन दृष्टिकोण दैत समीक्षा रखलखिन। ई शिलशिला राति भरि चलैत रहल। लागि रहल छल जे ई नव कथाकारक लेल ट्रेनिंग काॅलेज सदृश्य अछि।
भिनसर छह बजे गोष्ठिक समापन भेल। अगिला कथा गोष्ठी 70म सगर राति दीप जरय केँ प्रस्ताव श्री योगानन्द झाजी रखलनि। आदरणीय रमानन्द झा रमण जीक संग-संग सभ साहित्यकार लोकनि सहर्ष एकरा स्वीकार केलनि। रजिस्टर आ दीप श्री राजाराम सिंह राठौर जी अगिला कथा उत्पल हेतु श्री योगानन्द झा जीकेँ देलनि। एकबेर सभ खुशी-खुशी थोपड़ी बजेलनि।
अगिला कथा गोष्ठीक स्थान- कविलपुर लहेरियासरय (दरभंगा)
तिथि- 12 जून 2010
संयोजक- श्री योगानन्द झा
कबिलपुर (दरभंगा)
रामानन्द युवा कल्व जनकपुर धाममे ३ अप्रैल २०१० 69म सगर राित दीप जरय- कथा गोष्ठीकेँ उद्दघाटन- डॉ रामावतार यादवकेँ द्वारा कएल गेल। संयोजक श्री राजाराम सिंह राठौर आ रामानन्द युवा कल्व रहथि।
12टा पोथीक विमोचनक कएल भेल
1 मौलाइल गाछक फूल (उपन्यास)
जगदीश प्रसाद मंडल
-- डॉ राजेन्द विमल
--
-- श्री रामनन्द झा ‘‘रमण’’
2 िमथिलाक बेटी (नाटक)
जगदीश प्रसाद मंडल
-- डॉ राजेन्द्र विमल
-- श्री रामानन्द झा ‘‘रमण’’
--
3 विदेह पद्द 2009-10
-- श्री हीरेन्द्र कुमार झा
--
-- श्री रामानन्द झा ‘‘रमण’’
4 िवदेह प्रवन्ध-समालोचना 2009-10
-- डॉ विभूति आनन्द
--
--
5 विदेह कथा 2009-10
-- डॉ विभूति आनन्द
-- श्री अजीत आजाद
--
6 हम पुछैत छी (कविता संग्रह)
विनीत उत्पल
-- राम भरोस कापड़ि ‘‘भ्रमर’’
--
--
7 भाग रौ आ बलचन्द्रा (नाटक)
विभा रानी
-- श्री अरविन्द ठाकुर
--
--
8 अिर्चस (कविता संग्रह)
ज्योति सुनीत चाैधरी
-- डॉ विभूति आनन्द
--
-- श्री रामानन्द झा ‘‘रमण’’
9 नताशा पहिल चित्र श्रंृखला
देवांशु वत्स
-- श्री प्रफूल कुमार मौन
--
--
10 नेपथ्य (नाटक)
-- डॉ रेबती रमण लाल
-- डाॅ रामावतार यादव
--
--
--
11 नैमिकानन (कथा संग्रह)
-- श्री फूलचन्द्र िमश्र
--
--
--
--
12 िमथिला सृजन पत्रिका
सम्पादक- ऋृषि बशिष्ठ
-- डॉ राजेन्द्र विमल
--
--
--
--
एहि तरहेँ दर्जन भरि पोथीक लोकार्पण भेल। आ एहि कथा गोष्ठीमे 30 टा कथाक पाठ भेल जाहिमे सभसँ खुशीक बात ई जे दजनोसँ बेसी नव कथा कारक उपस्थिति रहय।
कथाकार आ कथाक नाम एहि तरहेँ छल-
श्री सुरेन्द्र नाथ सुमन- संस्कृति
श्रीमती विजेता चौधरी- भ्रूण
िवभूति आनन्द- अरे
जिज्ञासू जी- विवस्ता
जगदीश प्रसाद मंडल- प्रेमी
रौशन जनक पुरी-
ऋृषि बशिष्ठ- जौवॉं
उमेश मंडल- जेहन मन तेहन जिनगी
रघुनाथ मुखिया- वंश
महाकान्त ठाकुर- दियादी
चौधरी ज्यंत तुलसी- के वुरि
बेचन ठाकुर- पत्तावाली
कपिलेश्वर राउत- सलाह
मनोज कुमार मंडल- घासवाहिनी
खड़ानन्द यादव- गहुमक बोड़ा
दुर्गानन्द मंडल- लाल भौजी
राजदेव मंडल-
(साभार विदेह www.videha.co.in)


text:
सफल भेल भागीरथी प्रयास, आठ जून स मिथिला मे उतरत विमान
डीटीडीसी क वैबसाईट पर ट्रैफिक बढ़ला स साईट भेल क्रेस, एक दिन मे आएल 5 लाख स बेसी लोक दरभंगा समेत पूर्णिया आ भागलपुर स शुरु होएत सेवा डीटीडीएस केलक बुकिंग शुरु, दरभंगा सिटी क बेव...
‘’गोल्डेन फाइबर’’ भेल ‘’गोल्डेन हिस्ट्री ’’
मिथिला मे एकटा कहबी अछि– ज्यों उपजतो पाट, त दखिह ठाठ...। सोन अर्थात जूट मिथिला क किसान लेल केवल फसल मात्र नहि रहल, अपितु इ एहि ठाम क संस्कृति क हिस्सा सेहो अछि ।...
लिखबा स बेसी मिटाउल गेल बनारस हिंदू विश्वविद्यालय क इतिहास
सुनील कुमार झा जेतबा समृद्ध इतिहास लेल भारत अपना आप मे चिन्हल जाइत अछि ओहि स कहीं ज्यादा एहि गप लेल चिन्हल जाइत अछि जे एहि ठाम क इतिहास कए हरदम तोडि मरोडि कए...
नाला रे मोर कतए गेलैं
जल जमाव पर विशेष - आप बहने को तैयार रहें, क्योंकि हम नहीं बह सकते, दरभंगा के लोगों के लिए नालियों की अपील। कुमुद सिंह / वरूण कुमार दरभंगा। नाला रे मोर कतए गेलैं, कतए...
शिक्षा क मजबूत व्यवस्था आ डराइत सत्ता
उच्च शिक्षा लेल जाहि प्रकार स बिहार मे हंगामा मचल अछि आ केंद्रीय विश्वविद्यालय लेल जाहि प्रकार स राज्य आ केंद्र मे तनाव देखल जा रहल अछि, इ सब सोचबा लेल मजबूर क रहल...
पटना किया बिसरि गेल दरभंगाक उपकार
आधुनिक पटनाक विकास मे दरभंगाक योगदान पर बहुत कम लिखल गेल। सच पूछू त एहि पर लिखले नहि गेल। आइ जखन मिथिला राज्यक मांग तेज अछि त एहि पर चर्च करब जरूरी अछि जे...
खाली आसमान, परती जमीन
करीब 80 साल पहिने जे इलाका हवाई जहाज देखने छल ओ आइ आकाश निहारि रहल अछि मुदा कोनो जहाज ओकर आसमान मे नहि देखा रहल अछि। एहि इलाका क पुरान दस्तावेज आ बूढ-बूढानुष लोक...


text:
आइ बिहार 101 सालक भ गेल । बिहारक जन्म दिवस क जश्न सब बिहारी पर देखा रहल अछि। पटना क सडक सोनू निगम आ राजन मिश्र सन अनेक कलाकार क पोस्टर स पटल अछि। होली क रंग सेहो कतहु नहि कतहु एहि उत्सव मे झपा गेल अछि। लोग उत्साहित छथि आ जोश मे सेहो, मुदा देखल जाए त एखनो बिहारी बंगाल स अलग हेबाक ओहि कारण स परिचित नहि भ सकल अछि जाहि स इ उत्सव अपन मूल उद्देश्य स दूर देखा रहल अछि। एहन मे इ उत्सव महज एकटा सरकारी आयोजन जेकां लगैत अछि जाहि मे आत्मीयता क घोर अभाव अछि। बिहार दिवस क मौका पर हेरायल बिहारियत कए तकबाक उद्देश्य स लिखल गेल इ आलेख मे पत्रकार सुनील कुमार झा आ नीलू कुमारी किछु बिहार आ किछु बिहारियत कए तकबाक प्रयास केलथि अछि – समदिया
बिहार शब्द सौ साल पुरान जरूर अछि मुदा 1765 में जखन ईस्ट इंडिया कम्पनी कए एकर दीवानी भेटल छल तखन स एहि इलाका क प्रशासनिक पहचान खत्म हुए लागल छल। एकर बाद बिहार क इ इलाका महज एकटा भौगोलिक इकाई बनि कए रहि गेल, अगिला सौ सवा सौ साल मे बिहारी एकटा सांस्कृतिक पहचान क रूप मे त रहल मुदा एकर बिहार क प्रांतीय या प्रशासनिक पहचान मिटा गेल।
बिहार क इतिहास संभवतः सच्चिदानन्द सिन्हा स शुरू होइत अछि। किया कि राजनीतिक स्तर पर सबस पहिने श्री सिन्हा बिहार क गप उठेलथि। कहल जाइत अछि जे सिन्हा जखन वकालत पास क इंग्लैंड स लौटलथि त हुनका स एकटा पंजाबी वकील पूछने छल जे मिस्टर सिन्हा अहां कोन प्रान्त क रहनिहार छी। डा. सिन्हा जखन बिहार क नाम लेलथि त ओ पंजाबी वकील आश्चर्य मे पडि गेल। किया त बिहार नाम क कोनो प्रांत देश मे नहि छल। ओ कहलक जे बिहार नाम क त कोनो प्रांत अछि नहि फेर अहां बिहारी कोना छी। डा. सिन्हा कहला जे नहि अछि मुदा जल्द बनत। इ घटना फरवरी, 1893 क छी। ओकर बाद बहुत रास घटना घटल जे बिहारी अस्मिता कए झंकझोर कए राखि देलक। ओ एकटा एहन समय छल जखन बिहारी युवा (पुलिस) क शरीर पर ‘बंगाल पुलिस’ क बिल्ला लटका देल जाइत छल। ओहि कालखंड मे बिहार क आवाज बुलंद करबा लेल चंद लोक सामने छलाह, जाहि मे महेश नारायण, अनुग्रह नारायण सिंह, नंदकिशोर लाल, राय बहादुर आ कृष्ण सहाय क नाम प्रमुख अछि। बिहार स तखन कोनो अखबार नहि छल, कोनो प्रत्रिका सेहो बिहार स नहि निकलैत छल। बाद मे बिहार स प्रकशित भेल एक मात्र अखबार ‘द बिहार हेराल्ड’ जे बिहारी क हित लेल गप करैत छल। तमाम बंगाली अखबार बिहार पृथक्करण क विरोध करैत छल, किछु बिहारी पत्रकार बिहार हित क गप त करैत छलाह मुदा अलग बिहार क मुद्दा पर एकदम अलग राय रखैत छलाह।
बिहार कए अलग करबा लेल जनमत तैयार करबाक उद्देश्य स 1894 मे डॉ. सिन्हा ‘द बिहार टाइम्स’ अंग्रेज़ी साप्ताहिक क प्रकाशन शुरू केलथि। बाद मे ‘बिहार क्रानिकल्स’ सेहो बिहार अलग प्रांत क आन्दोलन क समर्थन करबा लेल आगू आयल । 1907 मे महेश नारायण क मृत्यु क बाद डॉ. सिन्हा असगर भ गेलाह । एकर बावजूद ओ अपन मुहिम कए जारी रखलथि आ 1911 मे अपन मित्र सर अली इमाम कए केन्द्रीय विधान परिषद मे बिहार क मामला रखबा लेल उत्साहित केलथि। 12 दिसम्बर, 1911 कए ब्रिटिश सरकार बिहार आ उड़ीसा लेल एकटा लेफ्टिनेंट गवर्नर इन कौंसिल क घोषणा क देलक। धीरे धीरे मुहीम रंग अनलक आ 22 मार्च, 1912 कए बिहार बंगाल स अलग भ स्वतंत्र राज्य भ गेल।
1911 मे बिहार क बंगाल स अलग भेला आइ 101 साल भ गेल। मुदा एखनो बिहारियत अपन बाल अवस्था मे अछि। इतिहास क एहि दस्तावेज कए आम लोक एखनो पढबा या बुझबा मे समर्थ नहि छथि। आखिर की कारण छल जे बिहार कए बंगाल स अलग करबाक निर्णय ब्रिटिश सरकार लेने छल … एहि प्रश्न क एकटा उत्तर इ देल जाइत अछि जे ब्रिटिश सरकार बंगाल क टुकडा करि कए उभरैत राष्ट्रवाद कए कमजोर करबाक प्रयास केलक। पहिने ओ बंग-विभाजन करबाक कोशिश केलक मुदा बाद मे बंगाल स बिहार आ उडीसा कए अलग करबा मे सफल भ गेल। ओना बंग विभाजन सन कोनो विरोध बिहार विभाजन क समय नहि भेल, इ लगभग स्वाभाविक छल किया त बिहार कए पृथक राज्य बनेबाक आन्दोलन क पाछु सच्चिदानंद सिन्हा आ महेश नाराय़ण समेत अन्य आधुनिक बुद्धिजीवि क नेतृत्व छल।
“बिहार बिहारी लेल” क विचार सर्वप्रथम मुंगेर क एकटा उर्दू अखबार मुर्घ -इ- सुलेमान छपने छल। एकटा अन्य पत्र कासिद सेहो एहि तरहक वक्तव्य प्रकाशित केने छल। एहि कालखंड क बिहार क प्रथम हिन्दी पत्र- बिहार बन्धु जेकर संपादक केशवराम भट्ट छलाह सेहो एहन विचार रखैत रहलाह । बिहार क अलग हेबाक बहुत कारण मे स कईटा कारण आंदोलनक मुख्य मुद्दा बनैत रहल। बिहार क प्रशासन आ शिक्षा क क्षेत्र मे बंगाली क वर्चस्व। एल. एस. एस ओ मैली स ल कए वी सी पी चौधरी तक इ आरोप लगेने छथि जे अंग्रेज़ बिहार क प्रति लापरवाह छल आ बिहार लगातार उद्योग धंधा स लकए शिक्षा, व्यवसाय आ सामाजिक क्षेत्र मे पिछउैत जा रहल छल। चूँकि बिहार मे बर्धमान क राजा या कासिमबाजार क जमींदार जेकां कियो पैघ जमींदार नहि छल जाहि लेल एहि ठाम क एलिट सेहो उपेक्षित रहलाह। दरभंगा महाराज कए छोडि कए बिहार क कोनो पैघ जमींदार कए अंग्रेज महत्त्व नहि दैत छल। एहन मे दरभंगा महाराज सेहो मानैत छलाह जे बंगाल क अंग क रूप मे रहिकए विकास समुचित संभव नहि भ रहल अछि। एहि स निष्कर्ष निकलब स्वाभाविक छल जे बिहार कए बंगाल क भीतर रहि कए प्रगति लेल सोचना असंभव छल।
बिहार कए बंगाल प्रेसिडेंसी स अलग करि एकटा अलग राज्य क निर्माण करबाक काज 1870 स शुरू भ गेल छल । बिहारी कए इ आभास भ गेल छल जे स्कूल, कॉलेज स लकए अदालत आ सरकारी दफ्तर क नौकरी मे बंगाली क वर्चस्व अनैतिक रूप स बढल जा रहल अछि। बिहार क प्रथम समाचार पत्र बिहार बन्धु मे एहि आशय क लेख प्रकाशित भेल। सरकारी मत एहि स सहमत नहि छल। ओकर कहब छल जे बंगाली क अंग्रेजी ज्ञान बिहारी स नीक अछि।
1872 मे , बिहार क तत्कालीन लेफ्टिनेंट गवर्नर जॉर्जे कैम्पबेल लिखने छथि जे चूंकि बिहार क शासन बंगाल स बंगाली अधिकारी द्वारा नियंत्रित कैल् जाइत अछि ताहि लेल सब मामला मे अंग्रेजी मे पारंगत बंगाली क तुलना मे बिहारी लेल असुविधाजनक स्थिति बनैत अछि। कलकत्ता स प्रकशित एक पत्र क सम्पादकीय मे एकर विश्लेषण खास तौर कैल गेल जे बिहार क लगभग सबटा सरकारी नौकरी बंगाली क हाथ मे अछि। जिलावार विश्लेषण क पत्र मे लिखल गेल जे भागलपुर, दरभंगा, गया, मुजफ्फरपुर, सारन, शाहाबाद आ चम्पारन जिला क कुल 25 डिप्टी मजिस्ट्रेट आ कलक्टर मे स 20टा बंगाली अछि। कमिश्नर क दूटा सहायक सेहो बंगाली अछि। पटना क 7टा मुंसिफ ( भारतीय जज) मे स 6टा बंगाली अछि आ एहने स्थिति सारन क सेहो अछि। इ स्थिति सिर्फ जिला मुख्यालय मे नहि, सब-डिवीजन स्तर पर सेहो छल । सम्पादकीय क निष्कर्ष छल जे बिहार क नौकरी कए बंगाली आकांक्षा क सेवा मे लगा देल गेल अछि।
बंगाली स पूर्व बिहार मे नौकरी पर कुलीन मुसलमान आ कायस्थ क कब्ज़ा छल। स्वाभाविक छल जे बंगाली क खिलाफ सबस मुखर मुसलमान आ कायस्थ छल। यैह सब ‘बिहार बिहारी लेल ‘ क नारा उठेलथि, पहिने कुलीन मुसलमान एकरा मुद्दा बनेलथि फेर कायस्थ एकरा आगू बढेलथि।
अंग्रेज़ी शिक्षा क क्षेत्र मे बिहार बहुत कम तरक्की केने छल, सबकिछु कलकत्ता स तय होइत छल एहि लेल बिहार मे कॉलेज सेहो कम खोलल गेल। इ बहुत प्रचारित नहि अछि जे जखन कॉलेज खोलबाक निर्णय कैल गेल त ब्रिटिश कम्पनी सरकार तय केलक जे बंगाल प्रेसिडेंसी मे दूटा कॉलेज खोलल जाएं- एकटा अंग्रेजी शिक्षा लेल कलकत्ता मे आ एकटा संस्कृत शिक्षा लेल तिरहुत अंचल मे किया कि पारम्परिक संस्कृत शिक्षा केन्द्र क रूप मे तिरहुत प्रसिद्ध छल। इ बंगाल क प्रसिद्ध लोक कए नीक नहि लागल आ संस्कृत कॉलेज सेहो कलकत्ता मे खोलल गेल। बिहार मे पैघ कॉलेज क रूप मे पटना कॉलेज छल जेकर स्थापना 1862-63 मे कैल गेल छल। एहि कॉलेज मे बंगाली वर्चस्व एतबा बेसी छल जे 1872 मे जॉर्ज कैम्पबेल इ निर्णय लेलथि जे एकरा बंद क देल जाए। ओ एहि स क्षुब्ध थेछलाह जे 16 मार्च 1872 कए कलकत्ता विश्वविद्यालय क दीक्षांत समारोह मे उपस्थित ‘बिहार’ क सबटा छात्र बंगाली छलाह! इ सरकारी रिपोर्ट मे उद्धृत कैल गेल अछि जे “हम बिहार मे कॉलेज केवल प्रवासी बंगाली क शिक्षा लेल खुलबाक पक्षधर नहि छी”। हुनक एहि निर्णय क विरोध बिहार क प्रबुद्ध लोक केलथि, हुनकर सबहक कहब छल जे कॉलेज कए बन्द नहि कैल जाए किया त बिहार मे इ एकमात्र शिक्षा केन्द्र अछि जाहि ठाम बिहार क छात्र डिग्री क पढाई क सकैत छथि।
बिहार क सरकारी नौकरी मे बंगाली वर्चस्व पर कईटा सरकारी रिपोर्ट मे प्रमुखता स लिखल गेल अछि जे बिहारी ;बंगाली क रहमोकरम पर छथ्रि, जे नौकरी वो नहि सवीकार करैत छथि ओ बिहारी कए भेट जाइत अछि। इ रिपोर्ट तहलका मचा देलक। अंतत: सरकार जगल आ आदेश देलक जे रिक्त स्थान पर बिहारी कए नौकरी पर राखल जाए। एहि प्रकार स सरकारी विज्ञापन सेहो समाचार पत्र में छापल गेल जे “बंगाली बाबु आवेदन नहि करू”. बिहार मे सेहो 1870 आ 1880 क दशक मे कईटा सरकारी आदेश अछि जाहि मे एहि प्रकारक निर्देश क उल्लेख अछि जे नौकरी मे बिहारी कए नियुक्त कैल जाए।
एहि मे कोनो संदेह नहि जे बंगाली क प्रति अंग्रेज क विद्वेष क पाछु केवल बिहारी क प्रति हुनकर कोनो लगाव छल। विभिन्न कारण स बंगाल मे चलि रहल गतिविधि स जुडबाक कारण बिहार मे सेहो बंगाली समाज सामाजिक आ राजनैतिक रूप स सजग छल। हुनकर प्रभाव स शांत रहल प्रदेश बिहार सेहो अंग्रेज़ विरोधी राष्ट्रवादी आन्दोलन स जुडबा लेल तैयार भ रहल छल। कईटा इतिहासकार क मत अछि जे बंगाली क प्रति बिहारी क मन मे विद्वेष पैदा करब अंग्रेज सरकार क एकटा साजिश चाल छल। ओ नहि चाहैत छल जे राष्ट्रीय आ क्रांतिकारी विचार क जोर बिहार मे बढै।
एहि मे संदेह नहि जे बिहार मे बंगाली नवजागरण क प्रभाव पडल छल। इ नहि बिसरल जा सकैत अछि जे भूदेव मुखर्जी सन बंगाली बुद्धिजीवी-अधिकारी क कारण हिन्दी कए बिहार मे प्रशासन आ शिक्षा क माध्यम क रूप मे स्वीकृति भेट सकल। बिहार मे प्रेस क क्षेत्र मे क्रांतिकारी भूमिका प्रदान करनिहार महापुरूष- केशवराम भट्ट आ रामदीन सिंह कए आइ सब बिसरि गेल। एकर सबहक बावजूद इ सच अछि जे बिहार क बहुतरास शिक्षित लोक कए इ लगैत छल जे बंगाल क संग भेला स आ प्रशासन क कलकत्ता स नियंत्रण हेबाक स बिहारी क प्रति सरकार न्याय नहि क पाबि रहल अछि। आ यैह एकटा खास वजह छल जे बिहार कए अलग करबा मे खास भूमिका निभेलक।
1890 क दशक मे बिहार क पत्र पत्रिका मे (खासकर बिहार टाइम्स मे ) लिखल गेल जे बिहार क आबादी 2 करोड 90 लाख अछि आ पूरा बंगाल क एक तिहाई राजस्व बिहार दैत अछि आ बिहारक प्रति इ व्यवहार अनुचित अछि। एहन अनेक कारण छल जे बिहार क क्षेत्र मे बिहारी क उपेक्षा कए देखा रहल छल, जेना – बंगाल प्रांतीय शिक्षा सेवा मे 103टा अधिकारी मे केवल 3टा बिहारी छल, मेडिकल आ इंजीनियरिंग शिक्षा क छात्रवृत्ति केवल बंगाली कए भेट रहल छल, कॉलेज शिक्षा लेल आवंटित 3.9 लाख मे स 33 हजार टका बिहार क हिस्सा मे अबैत छल, बंगाल प्रांत क 39टा कॉलेज (जाहिमें 11 सरकारी कॉलेज छल) मे बिहार मे सिर्फ 1टा छल, कल-कारखाना क नाम पर जमालपुर रेलवे वर्कशॉप छल (जतए नौकरी बंगाली करैत छल) , 1906 तक बिहार मे एकटा इंजीनियर नहि छल आ मेडिकल डॉक्टर क संख्या 5 छल।
एहन मे बिहार कए पृथक राज्य बनेबाक समर्थन बढैत गेल। कांग्रेस 1908 क अपन प्रांतीय अधिवेशन मे बिहार कए अलग प्रांत बनेबाक समर्थन केलक। कुछ प्रमुख मुस्लिम नेतागण सेहो सामने एलाह। एहि स अंग्रेज शासन लेल बिहार कए अलग राज्य क दर्जा देबा क मार्ग सुगम भ गेल। अंतत: ओ घडी आयल आ 12 दिसंबर 1911 कए बिहार कए अलग राज्य क दर्जा देबाक फैसला ल लेल गेल आ आखिरकार 145 बर्ष बाद बिहार कए ओकर सम्मान प्राप्त भ गेल।
बिहार क इतिहास मे 12 दिसंबर 1911 क दिन मील क पाथर साबित भेल। एहि दिन ब्रिटिश सरकार भारत क राजधानी कलकत्ता स स्थानांतरित क दिल्ली ल जेबाक घोषणा केलक । बिहार कए बंगाल स अलग क गर्वनर इन काउंसिल क शासन वाला राज्य घोषित क देलक। एकर बाद 22 मार्च 1912 कए कैल गेल उद्घोषणा क द्वारा बंगाल स अलग क बिहार कए नव राज्य क दर्ज भेट गेल । जाहि मे भागलपुर, मुंगेर, पूर्णिया आ भागलपुर प्रमंडल कए संथाल परगना क संग -संग पटना, तिरहुत, आ छोटानागपुर कए शामिल कैल गेल। सर चाल्र्स स्टूबर्स बेले, के.सी.एस.आई. राज्य क प्रथम राज्यपाल आ उपराज्यपाल नियुक्त कैल गेलाह। 29 दिसंबर, 1920 कए बिहार राज्य कए राज्यपाल वाला प्रांत बनबाक गौरव प्राप्त भेल। महामहिम रायपुर वासी सत्येन्द्र प्रसन्नो सिन्हा राज्य क प्रथम भारतीय राज्यपाल नियुक्त कैल गेलाह। मार्च 1920 मे लेजिस्लेटिव काउंसिल भवन क स्थापना कैल गेल। सात फरवरी 1921 कए सर मुडी क अध्यक्षता मे प्रथम बैसार आयोजित कैल गेल जे आइ बिहार विधानसभा कहबैत अछि। बिहार क अंतिम राज्यपाल सर जेम्स डेविड सिफटॉन भेलाह। वर्ष 1935 मे बिहार विधान परिषद भवन क निर्माण शुरू कैल गेल। गर्वमेंट आफ इंडिया एक्ट 1935 मे निहित प्रावधान क अनुसार एक अप्रैल 1937 कए प्रांतीय स्वायत्ता क श्रीगणोश भेल। जेकर तहत द्विसदनीय व्यवस्था क शुरूआत भेल। एकर तहत बिहार विधानसभा आ विधान परिषद प्रस्थापित कैल गेल। एकर तहत 22-29 जनवरी 1937 क अवधि मे बिहार विधानसभा क चुनाव संपन्न भेल। 20 जुलाई 1937 कए डा. श्रीकृष्ण सिंह क नेतृत्व मे प्रथम सरकार क गठन भेल । हुनका बिहार क प्रधानमंत्री क रूप मे चुनल गेल । 22 जुलाई, 1937 कए विधानमंडल क प्रथम अधिवेशन भेल । स्वाधीनता क बाद 15 अगस्त 1947 कए श्री जयरामदास दौलत राम प्रथम राज्यपाल नियुक्त कैल गेलाह। पुन: बिहार विधानसभा क चुनाव क बाद 29 अप्रैल 1952 कए श्रीकृष्ण सिंह बिहार क पहिल मुख्यमंत्री क रूप मे चुनल गेलाह।
एहि ठाम एकटा रोचक तथ्स इइ अछि जे “बंगाल स अलग भेलाक बाद जखन पटना कए बिहार क राजधानी बनेबाक फैसला लेल गेल त एहि शहर मे आधारभूत संरचना क घोर अभाव छल। एकरा तैयार करबा मे समय चाहैत छल, जखनकि सरकार पटना स चलबाक छल। एहन मे कटक बिहार क राजधानी बनबा लेल प्रयासरत भ गेल छल। मुदा दरभंगा क महाराजा रामेश्वर सिंह पटना क छज्जू बाग कए एक सप्ताह मे कीन ओहि मे भवन निर्माण शुरू करबा देलथि आ अस्थायी तौर पर विधानपरिषद और सचिवालय क निर्माण करा सरकार कए सौंप देलथि। रामेश्वर सिंह अगर इ त्वरित कार्रवाई नहि केने रहितथि त बिहार-उडीसा क संयुक्त राजधानी पटना क बदला मे कटक भ सकैत छल। ओना बाद मे उडीसा क राजधानी भुवनेश्वर बनल। ओहि अस्थाई भवन मे विधानपरिषद ता धरि चलल जा धरि नव भवन तैयार नहि भ गेल। ओहि अस्थाई विधान भवन मे आइ पटना उच्च न्यायालय क प्रधान न्यायधीश क आवास अछि।” आइ जखन बिहार बदलि रहल अछि आ बिहारी अपन पहचान लेल एक बेर फेर जागरूक भ रहल अछि एहन मे इ दुख क गप जे पटनाक गांधी मैदान मे आम जनता कए सचिदा बाबू या रामेश्वर सिंह क कोनो तथ्य देखबा लेल नहि भेटत। दुख एहि गप क जरूर जे बिहार क सपना देखनिहार सचिदा बाबू आ पटना कए राजधानी योग्य बनेनिहार रामेश्वर सिंह कए सौ साल बितलाक बाद नहि त बिहार स्मरण करैत अछि आ नहि राजधानी पटना हुनका कतहु देखार क रहल अछि । एहन मे इ भ्रम जरूर होइत अछि जे बिहार 101 साल क बूढ अछि बा 101 साल क जवान, किया त बिहारियत त एखनो अंगुठा चूसी रहल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
कलकत्ता: प्रत्येक मासक दोसर रविकें होमयवला साहित्यिक गोष्ठी 'संपर्क' आइ नवीन प्रकाशन कार्यालयमे सांझ पांच बजेसं आयोजित भेल. गोष्ठीक अध्यक्षता युवा मैथिल एक्टिविस्ट रोशन चौधरी केलनि. साहित्यकार चन्दन कुमार झा, मिथिलेश कुमार झा ओ आमोद कुमार झा कविता पढ़लनि. एकर अतिरिक्त रत्नेश्वर झा, दयाशंकर मिश्र ओ रूपेश त्योंथ सेहो उपस्थित छलाह. रचना सभ पर त्वरित टिप्पणी प्रस्तुत कएल गेल.
एहि गोष्ठीक दोसर सत्रमे कीर्ति नारायण मिश्र साहित्य सम्मान प्राप्तिपर चन्दन कुमार झा कें बधाइ देल गेलनि. चंदनजी केर साहित्य यात्रा पर इजोत देइत वक्ता लोकनि हुनकामे साहित्यक अपार संभावनाक बात कहलनि. चंदनजी अपन लेखनकर्म लेल कोलकाता आ एतुक्का साहित्यिक क्रियाकलापक प्रति आभार व्यक्त करैत कहलनि जे ई हमर सबहक काजक मान्यता अछि. कलकत्ता सहित देश भरिमे विशाल संख्यामे मैथिली रचनाकार छथि आ हम मैथिली साहित्यमे अपार संभावना देखैत छी.
— मिथिमीडिया ब्यूरो


text:
आई फेर मोन उदास अछि …….
आँखि मे अतीत ,
आ जी मे प्यास अछि !
आई फेर मोन उदास अछि !!
दिवालीक दीया आ होरीक रंग !
लडिकपन के संगी, गामक हुरदंग !!
नुक्का-छिप्पी ओ झगड़ा-लड़ाई !
पोखरिक भीड़ पर पसरल अमराई !!
बहुरत कखन ओ दिन,
लगौने ई आस अछि !
आई फेर मोन उदास अछि !!
महुआ के मह-मह आ गमकैत आम !
अंगराई धरतीक नयनाभिराम !!
कोइली-पपीहरा गाबय मल्हार !
भौंराक गुंजन आ वसंती बयार !!
विरहक बैरी,
आएल मधुमास अछि !
आई फेर मोन उदास अछि !!
***
- करण समस्तीपुरी
9 comments:
- Mired Mirage said...
-
बहुत सुन्दर कविता। मैथिली न जानने वाला भी समझ सकता है। मैथिली के बढ़ावे के लिए किया गया यह ब्लॉग प्रयास सराहनीय है।
घुघूती बासूती
- 26 March, 2009 14:38
- रंजीत said...
-
उदासी कें कारणो बुझैक मन भेल,मुदा किवता स पता नै चलल। ओना बड नीक िबम्ब अछि किवताक। उम्मीद जें आगां उदासीक कारणों बतायब।
शुभकामना
- 26 March, 2009 15:43
- अल्पना said...
-
I too went into my youthful days reading your poem.I thoroughly enjoyed it
- 27 March, 2009 17:09
-
-
गामक मोन ह्रदय के झकझोरी क राखी देलक! कविता में दर्द संग सहानुभूति महशुस करैत मोन दंग भ गेल! अपनेक मनियै व् नई मुदा हमारा विस्वाश अछि जे इ कविता अपनेक ह्रदय स निकलल अई! आ कतेको के ह्रदय के स्पर्श करतनी! अपनेके हमरा आ हमारा दिश स बहुत बहुत सुभकामना! शिवेश_झा "शिव" मैथिलि (नाटककार)
- 27 March, 2009 17:17
- subhash said...
-
keshav jee,
अतिस्योकती नहीं मणि त चैतावर के समय सम्दोउन बुझाय ई कविता...
ओना कविता के बिम्ब निक अछि, जाकर प्रसंशा होबक चाही.. आब त गाम स दूर रहबाक आदित भ गेल अछि. येही लेल दुखी नहीं होव...
- 01 April, 2009 10:23
- आदि यायावर said...
-
केशव जी,
अतिव्यस्त भेला’क कारणेँ टिप्पण्णी नहि देलहुँ. दोसर बात जे जँ हमर कनियाँ अपने मोने दऽ टिप्पणी दऽ देलैथ, तऽ हमर कोनो विशेष जरुरत नहि बुझना गेल :).
हमर आलोचनात्म’क प्रतिक्रिया एना अछि: कविता’क ताना बाना बहुत नीक, सँवेदना केँ उत्प्रेरक शक्ति देबा मे बिल्कूल सफल, मुदा कविता १००% सम्पूर्ण नहि लागि रहल अछि. हमरा बुझने कविता मे छन्द’क प्रयोग (देशज शब्द मे "तुकबन्दी") उपयोगी नहि बुझा रहल अछि. ्दोसर दृष्टि सँ देखला पर बुझाएत अछि जे यदि छन्द अपन जगह नीक अछि तऽ ओ कविता मे पन्च लाइन’क अनुभूति आनबा मे बाधक लागि रहल अछि. हमरा इहो नहि बुझल अछि जे एकरा १००% मे कोना बदलि सकैत छी. दिमाग’क एकटा कोन सँ आवाज आबि रहल अछि जे "रुप-रेखा चेन्ज केला पर कविता १००% सम्पूर्ण भऽ जायत".
मुदा कतेक रास बात पर ई कविता’क परशेन्टाइल (percentile) ९०% सँ उपर रहत.
- 01 April, 2009 23:19
- Rajiv Ranjan said...
-
केशव जी नमस्कार!
कविता पुर्ण नहि अछि, जेना बुझा रहल अछि जे एहि मे किछु रहि गेल.चुकि हम सहित्य के विशेश जानकार नहि छि. ताहि लेल हम अपन विचारो नहि राखि सकैत छि.
मुदा एहो गप कहब जे कविता के सुरुवात बढिया अछि.
अपनेक
राजीव
- 06 April, 2009 14:02
- कुन्दन कुमार मल्लिक said...
-
की कहू करण जी, मोन त' हमरो बड्ड आबैत अछि । उदास सेहो होयत अछि । मुदा अपन कर्त्तव्यबोध आ वैह गप "न दैन्यं न पलायनम |
एक बेर फेर नीक प्रस्तुति ।
- 11 April, 2009 08:36
- करण समस्तीपुरी said...
-
प्रेरणाक अगाध स्रोत आदरणीय पाठक वृन्द कें सादर धन्यवाद ! प्रकाशन-काल हमरो लागैत छल जे रचना अपूर्ण छी, कियेक कोनो टा रचना का पूर्णता ओकर आलोचना-समालोचना मे निहित होएत छैक ! घुघूती बासूती आ रंजीत जी के एहि ब्लॉग पर पदार्पनक लेल धन्यवाद !! अल्पना जी, ई जानि बड़ नीक लागल जे रचना अपनेक यौवन काल में पहुंचा देलक ! सुभाष जीक "चैत में समदाउन वाला" व्यंग्य बड़ सटीक छैन्ह मुदा जों साहित्य के देश आ काल के सीमा में आबद्ध करबैक तहन त' एकरो रोज अखबारे जेंका बदलैक पडत ! आदि यायावर जी के टिपण्णी निःसंदेह सर्वोच्च सम्मान के अधिकारी छैन्ह मुदा हमरा बुझने आलोचनाक स्थान अगिला रचना में होएत छैक ! तैं ई हमरो नहि प्रतीत भए रहल अछि जे एकर रूप रेखा कोना परिवर्तित कएल जाए ! किए त' कोनो टा प्रकाशित रचना नौ मास धरि गर्भ मे पोसलाक उपरांत जन्मल शिशु के समान होएत छैक, जेकर रूप रेखा गर्भे मे निर्धारित भए जाएत छैक आ कालांतर मे ओहि मे स्वतः विकास होएत रहैत छैक ओहि मे जों प्लास्टिक सर्जरी द्वारा रूप रेखा बदलबाक प्रयासो करब त' प्राकृतिक सौंदर्य नष्टे भए जाएत ! चलू, बड़ लफ्फाजी भेल ! एक बेर फेर अहाँ सभ लोकनिक मार्गदर्शन के लेल आभार आ संघे संघ ई विश्वाश राखू जे हम अप्पन अगिला रचना मे अपनेक अमूल्य सुझाब के लाभ उठएबाक प्रयास अवश्य करब !!
- 04 May, 2009 14:10
अंतिम फेसबुक अपडेट
लेखक: आदि यायावर मूलनाम: डा. कुमार पद्मनाभ पीयूस आफिस पहुँचि गेल छलाह. सबसँ पहिने अपन लैपटॉप खोलि फेसबुक में स्टेटस अपडेट केलाह आ ...


text:
पटना.
01 दिसम्बर, 2013 कें चेतना समिति, पटनाक तत्त्वावधानमे मैथिली ख्यातलब्ध साहित्यकार डा. कांचीनाथ झा‘किरण’ (1 दिसम्बर 1906-9 अप्रैल 1989 ई.)क 108म जयन्ती विद्यापति भवनमे मनाओल गेल. एहि अवसरपर डा.रमानन्द झा‘रमण’ किरणजीक उपन्यास (‘चन्द्रग्रहण’ एवं ‘अभिमानिनी’ 1932)क चर्च कएल तँ कुणाल ‘मधुरमनि’ कें प्रेमकथा कहैत ओकर नाटकीय तत्त्वपर प्रकाश देलनि. श्याम दरिहरे किरणजीक कविता एवं हुनक शब्द-सामर्थ्य पर विचार राखल तँ अजित कुमार आजाद हुनक आन्दोलनात्मक प़क्षक चर्च कएल. बच्चा ठाकुर किरणजीकें करुणा एवं प्रतिरोधक रचनाकार कहल. जगदीशचन्द्र ठाकुर ‘अनिल’क अनुसार ओ युवावर्गक प्रेरक छलाह. डा.नरेश मोहन झाक विचार छल जे मैथिलीक विलक्षणकार्यसँ सम्बद्ध लोककें किरणजीक आदर्शक अनुकरण करबाक चाहिअनि. डा. वासुकीनाथझा स्कूल जीवनक अपन संस्मरणक आधार पर किरणजीक व्यक्तित्वपर प्रकाश देल. एहि अवसरपर गणेश शंकर ख्रर्गा, रामसेवक राय, रघुवीर मोची, डा. प्रेमलतामिश्र ‘प्रेम’, दयाशंकर झा आदि सेहो किरणजीक रचनापर अपन-अपन विचार रखैत श्रद्धांजलि अर्पित कएल. अध्यक्ष, विजयकुमार मिश्रक कहब छल जे किरणजी एक महान साहित्यकारे नहि, मैथिलीक आन्दोलनकर्ता सेहो छलाह. ओ कहल जे मैथिली आब केवल साहित्यक भाषा नहि अछि, आजीविकाक माध्यम सेहो भए गेल अछि. अतएव, गामे-गाम घूमि लोककें ई बुझाएब आवश्यक छैक. तखनहि संविधानमे मैथिलीक स्थानसँ की-की लाभ छैक आ’ ओ सुविधाक प्राप्तिक लेल समाजमे जागरण आबि सकैत छैक. कार्यक्रमक संचालन विवेकानन्द ठाकुर एवं धन्यवाद ज्ञापन उमेश मिश्र कएलनि.
(Report: मिथिमीडिया ब्यूरो)


text:
हाजिर छी हम : भविष्य काल स वर्तमान काल तक क यात्रा
विशेष संपादकीय / सुषमा इ समाद आइ एक साल आओर पूरा करि लेलक। निश्चित रूप स जखन इ शुरू केने रहि त एकटा सपना देखने रहि आ लोक कए सेहो सपना देखेबाक कोशिश केने...
दुर्भाग्य मैथिलीक जे एहन पुत्र भेल
एहि स पैघ दुर्भाग्य कोनो भाषा लेल आओर की भ सकैत अछि जे लेखक, रचना आ पुस्तक भेलाक बावजूद मैथिली क आंचर मे पुरस्कार नहि आउत। कारण चयनकर्ता लापता छथि। इ हाल कोनो छोट...
तारीख पर तारीख, आखिर कहिया आउत फैसला
2 जनवरी, 1975 कए समस्तीपुर मे भेल तत्कालीन रेलमंत्री ललित नारायण मिश्राक हत्या एकटा सामान्य घटना नहि छल। हुनक हत्या एकटा शहर क सपना क हत्या छल। सीबीआई 36 साल स जांच करि रहल...
बिहार कए किया भेटल 1486 करोड़!
सरिता सुमन दिल्ली मे अपन सरकार हेबाक फायदा बिहार कए कहियो नहि भेटल, मुदा आब दिल्ली मे अपन सरकारक मतलब बिहार कए बुझबा मे आबि रहल अछि। नरसिंह राव प्रधानमंत्री बनलाह त आंध्र क विकास...
कोना होएत मिथिलाक विकास
मिथिलाक विकास लेल जनप्रतिनिधि आ अधिकारीक सक्रियता आ इच्छा एक बेर फेर सवालक दायरा मे आबि गेल अछि। इ'समाद पहिनो इ खुलासा करि चुकल अछि जे मिथिलाक जनप्रतिनिधि लग क्षेत्रक विकास लेल कोनो योजना...
अविश्वासक दिसंबर
कुमुद सिंह दिसंबर, कहबा लेल इ एकटा मास अछि, मुदा इ ओ रातिक भांति अछि जे कहैत अछि जे भोर भ रहल अछि। समय बदलैत आ दिन बितैत देर नहि होइत अछि। जेना जनवरी स...
स्थायी भ जाए इ दू दिनक संस्कार
छठि क मौका पर समस्त बिहारक एक प्रकार स संस्कार बदलि जाइत अछि। दू दिनक इ बदलल संस्कार अगर स्थायी भ जाए त बिहार दुनिया क सबस संस्कारी समाज भ जाएत, मुदा इ संभव...


text:
सौराठ सभाके अभियान में अपनेक राय-मशव - प्रवीण चौधरी
बंधुगण!
सौराठ सभाके अभियान में अपनेक राय-मशवरा माँगैके क्रम में कि देखलहुँ जे अपने लोकनि सौराठके सीमा केवल मैथिल ब्राह्मण तक सीमित नहि राखि एकरा विस्तार करय चाहैत छी। जय हो!! अपने लोकनिक हर मंशा माँ मैथिली पूरा करैथ, से हमर प्रार्थना। चूँकि सभागाछीके महत्त्व तऽ आब ब्राह्मणोके नहि अपील करैछ कारण ओहो सभ एनै छोड़ि देलाह आ पुरखाके कीर्तिपर स्वयं तूफान आ बवंडर आनि देलाह, त एहेन में एहि सभाके मोडेलमें विस्तार कनेक असान्दर्भिक बुझैछ... कम से कम एहि साल वा कहु जे एहि बेरक मुहुर्तमें। ताहि हेतु हम अपने सभके समक्ष एहि दोसर थ्रेडके निर्माण करैत किछु प्रश्न राखि रहल छी जाहिपर अपन मत राखल जाउ।
जय मैथिली! जय मिथिला!!
प्रश्न अछि:
१. कि मैथिल माने खाली मैथिल ब्राह्मण?
२. कि मिथिलामें रहनिहार सभ मैथिल नहि छथि?
३. यदि छथि तऽ एहेन दुष्प्रचार किऐक जे खाली ब्राह्मण टा मैथिल छथि?
४. सौराठ सभा केवल ब्राह्मण हेतु कियैक?
५. कि अन्य वर्ण एहि में अपन हिस्सा नहि चाहलैथ?
६. कि राजा हरसिंह देव जे एहि प्रथाके चलौला, कि ओ ब्राह्मणकेर वर्चस्वके स्वीकार करैत मात्र सौराठ में ब्राह्मण टा के सभा के रूप में स्थापना कयलाह? (सौराठ सनक अनेक एहेन स्थल छैक जतय सभा लगाओल जैत छल, आ ओ सभ सभा केवल ब्राह्मण हेतु छल... हमरा समझ सऽ अन्य जाति के एहि तरहक सभाके औचित्य नहि बुझैत छल - किऐक तऽ जे वैवाहिक विधान ब्राह्मणमें होइछ ततेक तितम्भा अन्य वर्ण में नहि छैक... एखनहु एहि बात के प्रमाण देखय में अबैछ।)
७. मिथिलामें जतय कतौ कोनो समाजिक संरचना के निर्माण भेलैक ताहिमें ब्राह्मणक अग्र भूमिका रहलैक, अन्य जाति केवल अनुसरण करयवाला एवं ब्राह्मणके पाछू चलयवाला रहलैक जेना बुझैछ... तखन पहिले एहेन कोनो विरोध वा विद्रोह नहि भेल छल। जखन कि आब एहि मुद्दापर अनेक तरहक बात उठैछ, एतय तक जे ब्राह्मण जातिके बीच सँ सेहो समावेशीपन के आवाज उठैछ। मिथिलामें रहैत हम आइ धरि इ नहि देखलहुँ जे दलित के नामपर कतहु कोनो प्रकार के विद्रोह वा विरोध आदि भेलैक... छुवाछुत के कारण दलितके बच्चाके स्कूलमें प्रवेश नहि देल गेलैक जे ब्राह्मणके बच्चाके संग ओहो स्कूलमें विद्या अर्जन करत आ से गप ब्राह्मणके मंजूर नहि हेतैक...। हिन्दू-मुसलमान-दलित सभ वर्णके बच्चा एक संग स्कूलमें बोरा बिछा के वा बेन्च-डेस्क प्रयोग करैत बैसल आ भारतीय संविधानके मर्मके रक्षा करैत कम से कम हम अपन जीवनमें देखलियैक आ विश्वास अछि जे एहि तरहक समान नागरिक संहिताके अनुभव अपने लोकनि अवश्य केने होयब। तखन इ पूर्वाग्रही राजनीतिज्ञके वोट बैंक पॅलिसीके शिकार आम जन आ मैथिल किऐक??
८. कर्मकाण्डके कि महत्त्व छैक से बिना आत्मसात केने पुनः वेदके महिमाके झुकाबयवाला विचारके उत्पत्ति किऐक? कि पुनः बुद्धके तोड़ि-मरोड़िके धर्मके नामपर सामाजिक युद्ध के दुस्प्रयास भऽ रहल अछि... जे मिथिला में अनेको बुद्ध-विज्ञ के शास्त्रार्थमें परास्त कयनिहार मिथिलाके अनेको सुप्रसिद्ध विद्वान् भेलाह - हुनकर दूरदृष्टि के मंगनीमें व्यर्थ जाय देबाक चाही? मिथिला अधिकांशतः तांत्रिक भूमि रहल - एकर अपन अनेक अनोखा विद्या रहल, कि ओकरा सभक परित्याग जानि-बूझिके कयल जाय? एक तऽ इ स्वतः गतोष्णमूखी अछि... ताहिपर सऽ मिथिलापुत्र सभ एकरा खीद्दाँश करैत खतम करैक लेल चाहैत छथि, कि इ उचित अछि?
९. हमरा लोकनि जे केओ एहि वाद-विवाद में हिस्सा लऽ रहल छी, अपन श्रेष्ठ के मानैत होयब, हमरा उम्मीद अछि। अपन इतिहास के अवश्य बुझैत होयब हमरा उम्मीद अछि। खाली गप मारब कतेक तक उचित?? यदि गहराई के ज्ञान के कमी अछि, तऽ किऐक नहि हमरा सभके संग देनिहार महान् विद्वान् एवं समाजिक कार्यकर्ता सभके उचित सम्मान दी... आ हुनकहि सऽ एहि विषयपर राय माँगी?
१०. आ कि आब वास्तविक विद्वान् सभके सही में कमी भऽ गेल??
एखन उपरोक्त १० प्रश्न के जबाबके इन्तजार में छी... वार्ता जेना-जेना आगू बढत... तेना-तेना आरो अनेक प्रश्न उठत, से हम सभ पूछब आ अपन राय-विचार सेहो देब। जिनकर नाम हम लेने छी, हुनका सँ विशेष आग्रह जे आब पाछू टा नहि हटब एहि बहस सऽ। अपन समुचित जबाब आ नियंत्रित विचार अवश्य राखब।
जय मैथिली! जय मिथिला!!
अपने लोकनिक सेवा में,
प्रवीण चौधरी ‘किशोर’
ईश्वरके स्मरण करैत:
अपन जीवनक सभ अपनहि मालिक, नीक बेजायके राखय ज्ञान!!
छथि भगवान् सभक लेल हरदम, अपनहि नहि माँगथि सम्मान!!


text:
पटना। गया मे देहरादून आ चेन्नई क बाद देश क तीसरे आफिसर्स सैन्य प्रशिक्षण अकादमी क निर्माण पर 450 करोड़ टका खर्च होइत। एकर अलावा सेना द्वारा शीघ्र गया मे पैघ आ अत्याधुनिक स्तर क चिकित्सा सेवा सेहो शुरू कैल जाइत। रक्षा मंत्रालय क आला अधिकारी गया मे सैन्य प्रशिक्षण अकादमी क निर्माण क संबंध मे मुख्यमंत्री नीतीश कुमार क संग एकटा बैठक केलथि अछि। बैठक मे विधानसभा अध्यक्ष उदय नारायण चौधरी, मुख्य सचिव अनूप मुखर्जी, मुख्यमंत्री क प्रधान सचिव रामचंद्र प्रसाद आ गया स आयल किछु गणमान्य लोग सेहो उपस्थित छलाह। मुख्यमंत्री रक्षा मंत्रालय क अफसर कए कहलथि जे आर्मी सर्विस सेंटर कए बेंगलुरु स्थानांतरित नहि कैल जेबाक चाही। रक्षा मंत्रालय क अधिकारी मुख्यमंत्री कए कहलथि जे आर्मी सर्विस सेंटर क तेरह मे स 12 इकाई गया मे रहत। ओकरा बेंगलुरु स्थानांतरित नहि कैल जाइत।
गया स्थित आर्मी सर्विस सेंटर कए ओहि ठाम स स्थानांतरित करबा पर केहन आर्थिक आ पर्यावरण, रोजगार आ नक्सल समस्या आउत एकर बारे मे रक्षा मंत्रालय क अफसर कए एकटा पावर प्वाइंट प्रजेंटेशन सेहो देखाउल गेल। एकरा बाद सैन्य अधिकारी मुख्यमंत्री कए कहलथि जे आफिसर्स प्रशिक्षण अकादमी क स्थापना स गया मे पहिनेक अपेक्षा बेसी सुविधा आ संसाधन उपलब्ध भ जाइत। मिलिट्री हॉस्पिटल क वर्तमान 82 शैय्या कए बढ़ाकए 150 करि देल जा रहल अछि। ऑपरेशन थियेटर कए आओर बेसी बेहतर कैल जा रहल अछि। सैन्य कर्मी क तादाद बढ़त, जाहि स आपदा प्रबंधन क बेहतर संसाधन उपलब्ध होयत। 450 करोड़ क लागत स विश्व स्तरीय प्रशिक्षण केंद्र बनेत, जाहि स स्थानीय लोक कए रोजगार क अवसर भेटत। आर्थिक आ व्यावसायिक गतिविधि कए सेहो बढ़ावा भेटत। प्रतिवर्ष होइवाला दूटा पासिंग आउट परेड मे देश आ विदेश क अति विशिष्ट लोक गया पहुंचताह। एकरा स गया मे आधारभूत संरचना क सेहो विकास होयत।
मुख्यमंत्री बैठक मे मौजूद राज्य प्रशासन क आला अधिकारी कए निर्देश देलथि जे गया मे आफिसर्स ट्रेनिंग अकादमी आरंभ करबा मे आ आर्मी सर्विस सेंटर कए पूर्ववत संचालित करबा लेल ओ प्राथमिकता दथि। आर्मी सर्विस सेंटर क स्थान पर आफिसर्स ट्रेनिंग अकादमी क संचालन तत्काल आरंभ कैल जा सकै त अछि। आर्मी सर्विस सेंटर क लेल अतिरिक्त भूमि निकटवर्ती स्थान पर उपलब्ध करा देल जाइत। बैठक मे रक्षा मंत्रालय क अपर सचिव शेखर अग्रवाल, संयुक्त सचिव उपमन्यु चटर्जी, महानिदेशक, मिलिटरी ट्रेनिंग, लेफ्टिनेंट जेनरल, वीके अहलूवालिया, गया क जिलाधिकारी संजय कुमार सिंह आ सेंट्रल बिहार चैंबर ऑफ कामर्स क प्रतिनिधि सेहो शामिल छलाह।
मुख्य पृष्ठ समाचार गया मे ओटीए पर खर्च होइत 450 करोड़


text:
एम्स रेफर कएल गेलाह भोगेन्द्र जी
मिथिलाक दिग्गज नेता मे सं एक भोगेन्द्र झाजी के दरभंगा मेडिकल कॉलेज सं दिल्ली के एम्स मे भेज कs देल गेलन्हि. हिनका दरभंगा सं दिल्ली ल जाएल गेलन्हि अ. भोगेन्द्र जी के संग दरभंगा सं दु टा डॉक्टर सेहो गेलन्हि अ... डॉ भगवान दास आओर डॉ संजीव कुमार जायसवाल. डॉक्टर के संग सीपीआई नेता रामकुमार झा... डॉ हेमकांत झा आओर हरलाखी सं विधायक रामनरेश पांडेय जी सेहो दिल्ली गेलखिन्ह अ. भोगेन्द्र जीक हालत पिछला दिन 11 तारीख के दिल्ली सं दरभंगा आबैत काल खराब भs गेल छलन्हि. रास्ता मे यूपी के वरिष्ठ नेता जनेश्वर मिश्र जी हिनका बलिया मे उतारि अस्पताल मे भर्ती करा देलखिन्ह मुदा हालत ठीक नहिं भेलन्हि. त हिनका दरभंगा लs आएल गेलन्हि. डीएमसीएच मे इलाज चलल. आईसीयू मे राखल गेल. आब बेहतर इलाज के लेल हुनका एम्स भेजल गेलन्हि अ.
Subscribe to: Post Comments (Atom)


text:
नजरि उठा के नइ देखै
केओ बात नइ करै
तखन कनफूसकी
बाद मे हल्ला भेलै
कि मैथिली क’ सीना पर बड़का टा
रद्दा
गिर पड़लै
ने ओ उठती ने बैसती र
बातचित कोना
मूड़ी तक डोलएबाक गुंजाइश नइ
एकटा हल्ला ई रहै कि ई रद्दा हिंदीक
रद्दा
छैक
किछु लोक एकरा भोजपुरी,नेपाली,अंग्रेजीक सेहो कहथिन
ई कनफूसकी मारिपीट आ घिन घिन घिनाउज मे बदलि गेलै
आ तमाशा राष्ट्रीय पर्यटन के रूप ध’ लेलक
गामक गाम ,जेरक जेर आदमी सब आब’ लागल
जत्ते लोक ओत्ते बात
कखनो कखनो त’ एकेटा लोक हजार रंगक बात करै
गीतकार ,गायक सब एला
आ अपन अपन छंद,लय मे गाबै लगला
नेता सब झूम’ लागला मंच माईक देखि
दलाल सब दोकान बैसाब’ लागल
किछु एहनो एला जनिकर आंखिक रोशनी आ कानक अवाज सही साबूत रहै
आ चश्मा रहै त’ सही पावरक
ओ रसे-रसे मैथिली दिस घूमला
आगू डेग बरहेला
ताबते किछु कवि,नेता,दलाल चिकरलक
पकड़ पकड़
मार मार
ई मां मैथिली क’ अपमानित कर’ चाहैत अछि
दलाल सबके रहै डर तमाशा जल्दिए खतम भ’ जेतै
ओ की खाएत कि पहिरत
विवेकी लोक बान्हल गेला
आ हुनका राखल गेल परोपट्टा क’ सबसँ उंच स्थान पर
आब तमाशा बदलि गेल छलै
आब जिज्ञासा ई रहै कि पतित के कोन सजा देल जाए
ओना पतित बान्हलो हाथे अपन डायरी भरैत रहै
ओ देखि लेने रहै मैथिली क’ देह पर विशाल रद्दा के
ओ खींचि नेने रहै रद्दा राखनाहरक फोटो
आंहू जानैत छियै ओ केकर फोटो छियै
अपन देह मे संचित विवेक क’ क्षणांश लेल स्मरण करियौ
सप्पत खेबा खुएबाक काज नइ
फोटो समक्ष भ’ जाएत ।


text:
> पहिल चरणमे 21गोट उमेदवारक घोषणा
दड़िभंगा : आगामी बिहार विधानसभा चुनावकें देखैत अखिल भारतीय मिथिला पार्टी जोर-शोरसं तैयारीमे लागि गेल अछि. नारिकेर निशानपर बट्टम टिपबाक आह्वान कएल जा रहल छै. ओना चुनावमे किछु मास छैक तथापि मिथिला पार्टी एहि बेर विधानसभा जेबालेल पूरा तत्पर बुझना जा रहल अछि. मिथिला, मैथिली आ मैथिलक मुद्दापर ठाढ़ ई पार्टी भय, भूख आ भ्रष्टाचार केर नारा सेहो बुलंद क' रहल अछि.
पार्टी संयोजक रत्नेश्वर झा मिथिमीडियाकें जनओलनि जे पार्टी पनरह अगस्त धरि आओर उमेदवारक घोषणा करत. लोकमे अलगे उत्साह छैक आ मिथिलाक लोक सदासं उपेक्षाक शिकार रहल अछि आ एहनामे मिथिला पार्टीकें छोडिक' दोसर विकल्प नै छै. लालू, नीतीश, रामविलास पासवानकें लोक चीन्हि लेने छै. आब मिथिलाक लोक मिथिलाक सत्ता चाहैत अछि आ अखिल भारतीय मिथिला पार्टी चुनावमे नीक संख्यामे सीट हासिल करत से आशा अछि.
दड़िभंगामे भेल सभामे पार्टीक 21 सीट लेल उमेदवार घोषित केलक जे एना अछि :
डाॅ. प्रभाकर झा - खजौली, लाल पासवान - राजनगर, फैज अहमद - विस्फी, शैलेन्द्र मिश्र - झंझारपुर, सदरे आलम खान - जाले, हरि राय - समस्तीपुर, सुशील कुमार यादव -साहेबपुर कमाल, गुलाब सहनी -परबत्ता, बैजनाथ पासवान -बखरी, उमेश चंद्र भारती -सिमरी बख्तियारपुर, निर्मल मिश्र - सहरसा, गंगा प्रसाद - अररिया, पंकज मंडल - फारबिसगंज, दीपचंद ऋषिदेव - रानीगंज, कन्हाई मंडल - मणिहारी, शंभू पासवान - सुपौल, साधना देवी - महिषी, चंद्रशेखर झा - त्रिवेनीगंज, संजय ठाकुर - मिनापुर, गोपाल पाठक -बेनीपट्टी, सुनील यादव - खगड़िया.


text:
ताकैत आसरा कोनो दुःख पी रहल- ए लोक !
घर-द्वारि दहि गेलैक सब बच्चा टा छै बांचल
रेलवेक कात, बाट-घाट जी रहल- ए लोक !
सांझो भरिक खोराक ने छैक अगिला फसलि धरि
जीबा लए ई लाचार कोना जी रहल- ए लोक !
कवि- डॉ. गंगेश गुंजन,
74- डी, कंचनजंघा अपार्टमेंट,
सेक्टर- 53, नोएडा- 201 301
सबटा गमा क' जान बचा आबि त' गेलय
आब फेकल छुतहर जेकाँ हद जी रहल- ए लोक !
जले पहिरना, बिछाओन जले छैक ओढना
जबकल गन्हाइत पानि-ए खा पी रहल - ए लोक !
सब बर्ष जकां एहि बाढि मे कारप्रदार
रिलीफ नामें अपन झोरी सी रहल किछु लोक !
चलि तँ पडल- ए जीप- ट्रक - नावक से तामझाम
आब ताही आसरा मे बस जी रहल- ए लोक !
कहि तं गेलाह- ए परसू- ए दस टन बंटत अन्न
एखबार- रेडियो भरोसी जी रहल- ए लोक !
घोखै तँ छथि देश मे पर्याप्त अछि अनाज
सडओ गोदाम मे, उपास जी रहल- ए लोक !
उमेद मे जे आब आओत एन जी ओ कतोक
द' जायत बासी रोटी, वस्त्र, जी रहल- ए लोक !
अछि कठिन केहन समय ई राक्षस जकाँ अन्हार
किछु भ' रहल अछि तय , तेँ त' जी रहल- ए लोक !


text:
मैथिली फिल्म
मैथिल भाई लोकनि के लेल एकटा नीक खबर अछि. जल्दीए अहां सभ के एकटा आओर मैथिली फिल्म देखय के लेल मिलत. फिल्मक नाम अछि " हमर अपन गाम, अपन लोक " हमरा कनि विशेष खुशी भs रहल अछि किएक त एहि फिल्मक मुहूर्त हमर अपन ब्लॉक केवटी के खराज गाम मे भेल. फिल्मक मुहूर्त विधायक अशोक कुमार यादव जी कएलखिन्ह. फिल्म के डॉयरेक्टर छथिन्ह मनोज झा आओर प्रोड्यूसर छथिन्ह कल्याणी झा. फिल्म केर निर्माण भ रहल अछि कल्याणी इंटरटेनमेंट के बैनर सं. फिल्म मे मिथिलाक बाढ़ि... रौदी... बेरोजगारी... पिछड़ापन... विकासक अनदेखी के कारण लोकक पलायन के मुद्दा उठाएल गेल अछि. एहि फिल्म मे ई देखायल जा रहल अछि जे पलायन... गाम घर सं दूर भेलाह के बादहिं लोक अपन माटि...पानि के नहिं बिसरा पाबय छथि. एकरे संग ओहन लोकक के फेर सं मिथिला सं जोड़य के कोशिश कएल जा रहल अछि जे अपन जड़ि सं कटि चुकल छथिन्ह... अपन परम्परा...संस्कृति के बिसरा चुकल छथिन्ह. कोशिश त नीक अछि. फिल्म के कलाकार छथिन्ह पिंकू श्रीवास्तव... सपन कुमार.... जूली कुमारी आओर मनोज राणा. फिल्म मे संगीत द रहल छथिन्ह परमानंद मकुनमा. गायक- गायिका मे त बड़ पैघ नाम सभ छथिन्ह कुमार शानू... मो अजीज... अनुराधा पौडवाल... रेखा राव. एहि फिल्म के स्क्रीप्ट राइटर छथिन्ह प्रेम सागर. फिल्म के शूटिंग छठ के दिन 5 नवम्बर सं होएत. शूटिंग खराज गाम... रैयाम चीनी मिल... सुक्की डैम... राजनगर कैम्पस मे होएत. त इंतजार करु फिल्म के सिनेमा हॉल मे आबय के.


text:
अगिलग्गीमे डेढ़ दर्जन घर सुड्डाह
- महिला सहित तीन झरकला
- झरकि मरल आधा दर्जन बकरी
सरायरञ्जन (समस्तीपुर), 25 दिसम्बर । गंगसारा पञ्चायतक अहमदपुर गाममे सोमक राति आगि लगबासँ डेढ़ दर्जन घर सुड्डाह भऽ गेल। एहिमे एक गोट महिला सहित दू गोट नेना सेहो झरकि गेला। ओतहि आधा दर्जन बकरी जरि कऽ मरि गेल। अनुमान लगाओल जा रहल अछि जे एहि घटनामे लगभग दू लाख टाकाक अन्न, कपड़ा, बासन आदिक नोकसान भेल अछि। कहल जा रहल अछि जे गामक हरे किशुन आ हुनक परिवारक लोक घूर तापि रहल छला। घूर जरिते छोड़ि सभ सूति रहला। एकाएक घूर लहकि उठल आ लगक टाटमे आगि धऽ लेलक आ देखिते-देखिते पसरि गेल। जाबत जाग भेल ताबत ई विकराल रूप लऽ चुकल छल आ ओहिपर काबू पेबासँ पूर्वे एकर चपेटमे आबि डेढ़ दर्जन घर सुड्डाह भऽ गेल। एहिमे वैद्यनाथ सहनीक पत्नी रञ्जन देवी (25), हुनक पुत्र किशन कुमार (3) आ पुत्री (3 मास) झड़कि कऽ घायल भऽ गेल। सभकेँ इलाज लेल पीएचसीमे भर्ती कराओल गेल अछि। हरे किशुन सहनीक छओ गोट बक री एहिमे जरि कऽ मरि गेल। एकर अतिरिक्त कमलेश सहनी, विनोद सहनी, कैलाश सहनी, दर्शन सहनी, मञ्जू देवी, सुनील सहनी, नुनू सहनी, लाल बाबू सहनी, बलम सहनी, मनोज सहनी, हरेन्द्र सहनी, रामचन्द्र सहनी, बुलकी देवी, बिहारी सहनी, महेन्द्र सहनी आ अखिलेश सहनीक घर जरि कऽ राख भऽ गेलनि। घटनास्थलपर बीडीओ सुधीर कु मार आ थानाध्यक्ष गोपाल मण्डल पहुँचि गेला। पीड़ीत लोकनिक बीच एक-एक हजार टाका बाँटल गेल। रवीन्द्र पासवान चूड़ा-गुड़ आ जिला पार्षद रञ्जीत निगुर्णी पीड़ित लोकनिकेँ कम्मलक उपलब्ध करौलनि अछि।


text:
> उचित नाम 'ओरिजनल काम', मैलोरंग मोहलक दर्शक कें
नव दिल्ली. मैथिली भोजपुरी अकादमी, दिल्लीक तत्त्वावधान मे मैथिली नाटकक
अग्रणी संस्था मैलोरंग (मैथिली लोक रंग) द्वारा आयोजित नाटक "ओरिजनल काम"
केर मंचन शनिदिन १३ अक्टूबर २०१२ कें सफलतापूर्वक सम्पन्न भेल. मैथिलीक सुप्रसिद्ध नाट्यकार महेन्द्र
मलंगिया लिखित आ प्रकाश झा निर्देशित ई नाटक मुख्यतः ग्रामीण परिवेश
पर आधारित छल जकर भाखा ठेंठ मैथिलीक संग संग हिन्दी आ अंगरेजीक मिश्रण
जेना कि एकटा सामान्य आ कम पढ़ल लिखल समाज मे प्रयुक्त होइत अछि आ एहि
नाटकक माध्यमे ओरिजनल काम स' अभिप्राय छै सबस' बेसी महत्त्वपूर्ण
काज अर्थात कोन समय पर कोन काज केर प्राथमिकता देल जाय. हास्य व्यंग्य स'
परिपूर्ण एहि नाटकक एक-एक संवाद, एक-एक दृश्य आ एक-एक क्षण सुरताल ग्राउंडक
मुक्ताकाश दर्शक दीर्घा मे उपस्थित समस्त नाटक प्रेमी के बेर-बेर थपड़ी
बजब' लेल बाध्य करैत छल.
मैलोरंग रंगमंडलक अनुभवी आ माँजल कलाकार लोकनिक मंचोपस्थिति
मुख्य आकर्षण छल जाहि मे मैथिली फिल्म आ मंच के बहुचर्चित कलाकार मुकेश
झा, अनिल मिश्रा, ज्योति झा, सोनिया झा, राजीव मिश्रा, संतोष कुमार, प्रवीण
कश्यप, अमरजीत राय, रॉकस्टार झा, दीपक ठाकुर, राधाकान्त, अमित अकेला, नीरा झा
आदि कलाकार सभ अपन प्रभावी अभिनय स' दर्शक पर अमिट छाप छोड़' में सफल रहलाह.
> फेर मुंह दूसि गेल उद्घोषक
नाटक प्रारंभ हेबा स' पूर्व अकादमी द्वारा नियोजित उदघोषक द्वारा मंच
संचालन मे अनेकानेक भूमिका पर प्रकाश देबाक दरम्यान कतहु मैथिली
भाखाक प्रयोग नहि भेल. किछु दर्शक एहि बात पर असन्तुष्टि
व्यक्त करैत ठाढ़ भ' क' जखन विरोध केलनि त' संचालक महोदय निरुत्तर होइत
तत्काल मंच छोडि अपन स्थान ध' लेलाह आ हुनक कहब छलनि हम एहि प्रकारक
विवाद मे पड़ब उचित नहि बुझैत छी. एहि स' दू टा बात त' साफ़ अछि या त'
मैथिलीक मात्र नामक उपयोग कैल जा रहल अछि भोजपुरी कें आँगाँ बढब' लेल वा
नहि त' मैथिली भाषाक महत्त्व स' अवगत करब' मे अकादमी मे उपस्थित हमर
मैथिली केर प्रतिनिधित्त्व केनिहार सदस्य लोकनि असमर्थ छथि नहि जानि
कोन एहन बाध्यता छनि.
(Report/Photo: मनीष झा 'बौआभाइ')


text:
दीयाबातीक दू दिन बाद अर्थात यम द्वितीय कें चित्रगुप्त केर पूजा कयल जाइत अछि. एहि दिन कलम आ चित्रगुप्त केर पूजन कयल जाइत अछि. प्रचलित कथाक अनुसार चित्रगुप्त ब्रह्माक पुत्र छथि. एहि संदर्भ मे एक कथा अछि जे यमराज सृष्टिक आकार बढ़ने सृष्टिक रचनाकार ब्रह्माजी लग पहुँचलाह आ प्राणीक पाप-पुण्य केर लेखा-जोखा रखबा लेल कोनो ठोस बेवस्था कार्बा लेल कहलनि. यमराज अपना लेल योग्य मंत्रीक व्यवस्था करबाक प्रार्थना कयलनि. ब्रह्माजी यमराज कें हल तकबाक आश्वासन द' समाधि मे चल गेलाह. 11 हजार सालक समाधिक बाद ब्रह्मा जी केर काया सं एक दिव्य पुरुष उत्पन्न भेल. श्यामल वर्ण केर एहि दिव्य पुरुषक कमल सामान नेत्र छल, कान मे कुण्डल, गर मे मुक्तासर, शरीर पर पीताम्बर वस्त्र आ हाथ मे कलम दवात छल. उत्पन्न पुरुष भगवान ब्रह्मा सं अपन नाम आ काज पूछलनि त' ब्रह्मा जी कहलनि, अहां हमर काया सं उत्पन्न भेल छी तें अहां कायस्थ छी. अहां हमर चित्त मे गुप्त छलहुँ तें अहांक नाओ चित्रगुप्त होयत. अहां यमलोक जा मनुक्खक पाप-पुण्य केर लेखा तैयार करब. कायस्थ लोकनि चित्रगुप्तक वंशज मानल जाइत छथि.
एहि दिन मिथिला मे कायस्थ लोकनि कलम-दवात संगहि चित्रगुप्त केर प्रतिमा पूजन सेहो करैत छथि. कलम-दवात केर पूजन मे कायस्थ सहित मिथिलाक अन्य वर्णक लोक सेहो भाग लेइत छथि. देश-विदेश मे रहनिहार मैथिल लोकनि ई पावनि मनबैत छथि. — मिथिमीडिया डेस्क


text:
दड़िभंगा/कलकत्ता: दूरस्थ शिक्षा मे मैथिली हेतु प्रवासी लोकनि साकांक्ष भेलाह अछि. ललित नारायण मिथिला विश्वविद्यालय मे एखन धरि दूरस्थ शिक्षा मे मैथिली कें स्थान नहि देल जायब अजगुत लगैछ। तखन आशा जागल अछि. मिथिला सांस्कृतिक परिषद्, कोलकाता द्वारा 2 अक्टूबर 2013 कें लनामिवि दूरस्थ शिक्षा निदेशक कें दूरस्थ शिक्षा मे मैथिली कें शामिल करबाक हेतु पत्र देल गेल छल. पत्रक संग बहुतो प्रवासी मैथिल लोकनिक हस्ताक्षर अंकित पृष्ठ सेहो पठाओल गेल छल. पत्रक प्रति कुलपति ओ कुलाधिपति कें सेहो देल गेल छल. विश्वविद्यालयक दूरस्थ शिक्षा निदेशालय केर 20 नवम्बर कें भेल बैसार मे एहि मामिला पर चर्च भेल मुदा कोनो निर्णय नहि लेल गेल. 22 जनवरी 2014 कें पुनः परिषद्क सचिव मिथिलेश कुमार झा निदेशक कें पत्र लिखलनि. एहि सं पहिने निदेशालय बैसार ओ मिथिला सांस्कृतिक परिषद् केर पत्र सं सम्बंधित समाद स्थानीय मीडिया मे 21-22 नवम्बर कें पसरल रहल.
आब जखन एही मुद्दा पर राइज फॉर मिथिला सेहो जागल अछि आ सांकेतिक धरनाक बाद अनशन पर जयबाक बात क' रहल अछि, सभक नजरि 28 फरवरी कें निदेशालय केर बैसार पर अटकल अछि. (Report: मिथिमीडिया ब्यूरो)


text:
समय पर भेटत विभिन्न तरह क प्रमाणपत्र
विलंब भेला पर दैनिक 250 स 5000 टका तक भेटत दंड
पटना। राजग-दू सरकार अपन एकटा आओर पैघ वादा कए पूरा करि लेलक अछि। बहुप्रतीक्षित सेवा क अधिकार विधेयक क प्रस्ताव कए राज्य कैबिनेट क स्वीकृति भेट गेल अछि।
लंबा विमर्श क बाद सेवा क अधिकार कानून क प्रस्ताव कए हरी झंडी भेटल अछि। बैठक मे मुख्यमंत्री सहित कैबिनेट क सदस्य एकर प्रजेंटेशन देखलथि। विधानमंडल क चालू सत्र मे एहि स संबंधित विधेयक कए पेश आ पास कराउल जाएत। आम जनता क सहूलियत क लेल सेवा क अधिकार कानून सरकार क महत्वांकांक्षी योजना अछि। मूलतः एहि योजना कए जमीन क म्युटेशन, जाति प्रमाण पत्र, आय प्रमाणपत्र, आवासीय प्रमाण पत्र, राशन कार्ड, ड्राइविंग लाइसेंस, शैक्षणिक प्रमाणपत्र आदि समय सीमा मे उपलब्ध कराउल जेबाक अछि। ककरो मियाद 15 दिन अछि, त ककरो एक मास..। एहि योजना कए कानून बनलाक बाद आम जनता क जरूरत क एहि काज लेल नाहक सरकारी कार्यालयक चक्कर लगेबा स मुक्ति भेट जाएत। विलंब क लेल दोषी क खिलाफ दंड क सेहो प्रावधान अछि। 250 टका दैनिक आ अधिकतम 5000 टका।
मंजूर भेल सेवा क अधिकार विधेयक क प्रारूप
समय पर भेटत विभिन्न तरह क प्रमाणपत्र


text:
मध्याह्न भोजनक बाद सोहन क'ल पर जा थारी धोलक, कुर्रा केलक, मुंह पोछलक. थारी डबलूआ कें थमहा मुत्ती करबा लेल इसकूल भवनक पाछां गेल कि एकटा सांप कें फेंच काटि बैसल देखलक. ओकर मुत्ती सुटकि गेलै. ओ भागल-भागल डबलूआ लग आएल आ ओकरा ल' गेल सांप देखेबाक लेल. सांप एखनो बैसले छलै. कनिए काल मे इसकूलक आओर बच्चा सभक जुटानी होमए लगलै. सांप आब देखा नै रहल छलै तइयो बच्चा सभ जुटिते गेलै. किछु कालक बाद भीड़ कम होइत-होइत खतम भ’ गेलै.
किलास शुरू भ' गेलै मुदा डबलूक कोनो पता नै छल. सोहन ओकर बाट तकैत रहल. ओ चिंता मे पड़ल छल जे ओकर थारी डबलू रखने अछि. किलास ख़तम भ' गेलै मुदा डबलू नै एलै. सोहन डबलू कें तकैत-तकैत इसकूल भवनक पाछां आएल कि मुंह बौने रहि गेल. डबलू नोरे-झोरे कानि रहल छल. ओकर मुंह कारी झामर भेल छलै. सोहन कें बुझैत देरी नै भेलै जे ओकरा सांप काटि लेलकैए. ओ डबलू कें नेने नेने मास्टर साहब लग गेल आ सबटा खेरहा सुना टाहि पारि कानए लागल.
मास्टर साहब झट द' डबलूक जांघ कें गमछा सं कसि क' बान्हि देलनि. सोहन कें ब्लेड अनबा लेल किलास में भेजलनि. मास्टर साहब ब्लेड सं डबलूक आंगुर चीरि देलनि. डबलू बपहारि काटि रहल छल. मास्टर साहब मोटर साइकिल इसटाट केलनि आ सोहन कें बैसबा लेल इशारा केलनि. ओम्हर सं प्रधान शिक्षक डबलू कें मास्टर साहब आ सोहनक मध्य बैसा देलनि. प्रधान शिक्षक सोहन सं डबलू कें कसि क' ध' बैसबाक हिदायत देलनि.
डबलू कें कनैत देखि सोहन सेहो नोरे झोरे कानि रहल छल मुदा डबलू कें कसिया क' धेने छल. ओ ग्लानि सं भरि गेल छल. वएह ओकरा सांप देखबा लेल बजओने छलै. आइ जे ओ सांप देखबा लेल ओतेक बच्चा सभ कें एकट्ठा नै केने रहैत त' ई घटना नै होइतै.
सोहन यएह सभ सोचिए रहल छल कि ओ सभ बेनीपट्टी अस्पताल पहुंचि गेल. डबलू बेहोश जकां भ' गेल छल. ओकर मुंह सं गाउज निकलि रहल छल. मास्टर साहब डबलू कें कोरा नेने डाक्टरक चैंबर मे ल' गेलाह. झटपट इलाज शुरू भ' गेलै. करीप आध घंटाक बाद मास्टर साहब बाहर आबि सोहनक माथ पर हाथ फेरैत ओकरा चाबस्सी देलनि. ओकर तत्परता सं डबलूक जान बांचि गेल छलै. संगहि मास्टर साहब शौचालय इस्तेमाल करबाक हिदायत देलनि. आइ ने ओ मुत्ती करबाक लेल इसकूल भवनक पाछां गेल रहैत आ ने एतेक किछु भेल रहैत!
— रूपेश त्योंथ
rupeshteoth.wordpress.com
रचना साभार: मैथिली बाल पत्रिका 'बाल बन्धु'


text:
उज्ज्वल कुमार
पटना। पटना मे तेसर रोजगार मेला शुरू भ गेल। एहि मेला मे देशक की कईटा पैघ कंपनी 25 हजार बेरोजगार नौजवान कए नौकरी बांटत। मुख्यमंत्री नीतीश कुमार एकर उद्घाटन श्री कृष्ण मेमोरियल हॉल मे केलथि। एहि अवसर पर डिप्टी सीएम सुशील कुमार मोदी आ श्रम मंत्री अवधेश नारायण सिंह सेहो उपस्थित छलाह। दू दिवसीय एहि मेला मे एक लाख युवा पटना मे कैंप केने रहलाह। पटना क सड़क पर युवक क फौज देखल गेल। उदघाटन क मौका पर अवधेश नारायण सिंह कहलथि जे एकर अवधि बढ़ेबाक सोचल जाए।
नियोक्ता बनथि बिहारी युवक
आइ त अहां नौकरी करू, मुदा भविष्य मे अहां दोसर क लेल नौकरीक सृजन करू। रोजगार मेलाक उद्घाटन मे मुख्यमंत्री नीतीश कुमार युवक कए अपन संदेश मे इ आग्रह केलथि। डिप्टी सीएम सुशील कुमार मोदी कहला जे बिहारी युवक कए आईटी एजुकेशन पर ध्यान देबाक चाही। श्रम मंत्री कहला जे बिहारी युवक क स्किल कए विकसित करबा लेल इग्नू क संग मिलकए चारि सौ ट्रेनिंग सेंटर शुरू कैल जा रहल अछि। सबटा आइआइटी मे इंग्लिश आ कंप्यूटर एजुकेशन क व्यवस्था कैल जा रहल अछि।
पिछला साल 2215 लोक कए भेटल छल नौकरी
पिछला दू मेला मे बमुश्किल 2215 गोटे कए नौकरी भेटल अछि। ओहि मेला मे मात्र 65 कंपनी भाग लेने छल, मुदा एहि बेर सवा सौ कंपनी क 25 हजार नौकरी क संग आयल अछि। कंपनीक कहब अछि जे वाकई बिहार मे मेधा अछि। बस दरकार अछि त मौका भेटबाक। श्रम मंत्रालयक प्रधान सचिव व्यास जी कहला जे मंदी क तिलिस्म खत्म भ चुकल अछि, राज्य पर कंपनीक भरोसा बढ़ल अछि।
मुख्य पृष्ठ समाद विशेष पटना मे तेसर रोजगार मेला शुरू, पांच लाख गोटे लेल 45 हजार...


text:
कलकत्ता. रिषड़ा स्थित मिथिला नव चेतना समितिक चारिम वार्षिकोत्सवक अवसर पर 17 मार्च 2013 (रविदिन) 4 बजे रिषड़ा स्थित रबीन्द्र भवन मे प्रतिभा संवर्धन कार्यक्रम आयोजित कयल गेल अछि जाहिमे मेधाबी छात्र -छात्राकें हुनक उत्कृष्ट शैक्षणिक उपलब्धि पर पुरस्कृत आ प्रोत्साहित कयल जायत. एहि सम्मान समारोहमे वयोवृद्ध मैथिल समाजसेवी किशोरीकान्त मिश्र आ वरिष्ठ साहित्यकार रामलोचन ठाकुरक उपस्थिती मे सम्मान समारोह सम्पन्न होयत. मैथिल उद्योगपति व शुभचिन्तक शारदानन्द झा कार्यक्रमक उद्घाटन एवं मिथिला नवचेतनाक वरिष्ठ सदस्य जयकुमार मिश्र अध्यक्षता करताह. भोगेन्द्र झा प्रधान वक्ताक रुपमे, युगल किशोर झा विशिष्ट अतिथिक रुपमे तथा युवा समाजसेवी एवं उद्योगपति जीबेन्द्र मिश्र प्रधान अतिथिक रुपमे उपस्थित रहताह. रंजीत कुमार झा एहि कार्यक्रमक संचालन करताह.
सम्मान समारोहक उपरान्त मिथिलाक पारम्परिक गीत आ विधि-व्यवहार पर आधारित सांस्कृतिक कार्यक्रम आयोजित होयत जाहिमे गीत-नादक संग भाव-नृत्यक प्रस्तुति होयत. (Report : भास्कर झा)


text:
दुर्गा पूजा क बाद होएत शिलान्यास, सरकार देलक जमीन
भागलपुर : आब भागलपुर मे मेगा फूड पार्क नहि बनत। लाख प्रयासक बावजूद एहि जिला मे जमीन नहि भेट सकल। मेगा फूड पार्क आब बांका क बौंसी मे बनत। एक हजार करोड़ क एहि परियोजना मे लेल बिहार सरकार बौंसी मे स्थित बियाडा क 101 एकड़ जमीन द देलक अछि। एहि परियोजना क तीनू पार्टनर केंवेटर एग्रो, शक्ति सुधा आ बिग बाजार पैंटालून क एमडी पटना मे औद्योगिक विकास आयुक्त संग बैसार मे इ फैसला लेलथि। आब 18 सितंबर कए दिल्ली मे खाद्य प्रसंस्करण विभाग संग बैसार मे योजना पर अंतिम गुहर लागत।
शक्ति सुधा क एमडी आ पीएचडी चैंबर आॅफ कॉमर्स क अध्यक्ष आ सीआइआइ क बिहार सर्किल क पूर्व चेयरमैन सत्यजीत सिंह कहला अछि जे दुर्गा पूजा क लगाइत एकर शिलान्यास आ भूमि पूजन होएत। 11 मास मे प्रोजेक्ट पूरा होएत। ओ कहला जे अगर बिहार सरकार समय पर बौंसी क जमीन उपलब्ध नहि करा सकिते त इ परियोजना आन राज्य जा सकैत छल। सिंह कहला जे बिहार सरकार भागलपुर लेल एहि प्रोजेक्ट पर छह मास आर समय चाहैत छल, मुदा केंद्र सरकार एकरा लेल तैयार नहि छल। ओ कहला जे एहि प्रोजेक्ट मे बिहार सरकार सेहो एकटा पार्टी अछि। लिहाजा ओकर संग चलब जरूरी छल। ईंस्टर्न बिहार इंडस्ट्रीज एसोसिएशन क अध्यक्ष मुकुटधारी अग्रवाल कहला अछि जे आब प्रोजेक्ट कए बौंसी मे कोनो तरहक विरोध नहि हुए तेकर गारंटी सरकार कए लेबाक चाही।इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
मैथिलीक कथाकार माननीय अशोक झा (पटना) सं जनतब भेल जे आइ (3 नवंबर) चेतना समिति मे कार्यक्रम छै. आग्रह जे समय होअए त' आउ, बहुत रास अपन लोक सब सं परिचय भ' जाएत. कहने रहियनि जे कोशिश करबै जरूर. कार्यक्रमक आर कोनो सूचना नहि रहए. दिन भरिक दफ्तरी काजक पश्चात गेल रही.
कार्यक्रम शुरू भेल नहि रहय, शुरू हुअ-हुअ पर रहै. बाहर मे 'गोर लगी मोर लगी' होइत रहै, सेलुट सेहो. बुझना गेल कार्यक्रम झमटगर छै. अशोकजी सं फोन पर गप भेल. ताबे विद्यापति पर्व समारोह 'जय भैरव असुर भयाउनि' शुरू भेल.
कोलकाता मे छोट-पैघ मैथिली कार्यक्रम एहि गीत सं होइत छै. अंतर ई, जे ओत' एहि गीतक समय सभागार मे उपस्थित लोक सब सम्मान मे ढाढ़ भ' जाइत छथि, एत' नहि.
ताबे एकटा सज्जन किछु लिखित-छपित पर्चा बटैत देखबा मे अएला. पर्चा देखि बुझना गेल जे कार्यक्रम त' सते झमटगर! पूर्व-अपूर्व महानुभाव सं भरल! किछु गोटे क सम्मान सेहो हेबाक सूचना रहै! तुरत-फुरत मे जे अकानल त' अभरल जे...जे भेलै से भेलै आब एहन सभा मे जाए सं बचबाक चाही जतय बुझबा-देखबा मे सम्मान पौनहार पर सम्मान देनहार अधिक झकास मे होथि.
साहित्य सभा मे जओ राजसभा सन्हियाएल देखाए, त जल-थल विभ्रम सं बचनाइ मुश्किल! ई ठीक जे विद्यापति राजसभा मे छलाह, मुदा विद्यापति जे स्मरणीय छथि ओ राजसभा सं भिन्न छथि, भिन्न अ-भिन्न ठामहिठाम!
वेदन-प्रतिवेदन शुरू भेलै. हाथ आएल लिखित-छपित पर्चा सब पढ़ल. अकानल पर कानब सं बचबाक चाही. मन मे आएल अशोकजी त' कहने रहथि बहुत रास अपन लोक सब सं परिचय भ' जाएत, मुदा एहन भव्य इजोत मे त' अपनो लोक आन सन देखाइ छै, के' जानि भैयो जाइत होइ! एहन इजोत मे अपन लोक कत!
ई कार्यक्रमक खिधांस नहि, अपन लोकक तलाश!
— प्रफुल्ल कोलख्यान


text:
अयाची मिश्रक प्रतिमा क भेल अनावरण
चमैनिया दायक प्रतिमा सेहो स्थापित कैल गेल
मधुबनी – मिथिलांचल शिक्षा आ न्याय दर्शन क केंद्र रहल अछि । हमर माननाय अछि जे जाहि तरह बिहार क विकास बिना भारत क विकास संभव नहि, ओनहिते मिथिला क विकास बिना बिहार क विकास कए परिकल्पना नहि कैल जा सकैत अछि। ई गप मुख्यमंत्री नीतीश कुमार अयाची डीह विकास समिति दिस स आयोजित अयाची मिश्र और चमैनियाक प्रतिमा अनावरण समारोह मे शिरकत करैत कहलाह ।
मुख्यमंत्री कहलथि जे हमरा पर्यावरण क रक्षा लेल सेहो संक्लपित होमय पड़त । पकृति क संग छेड़छाड़ करब भविष्य मे बड्ड भारी पड़त । एबरी बेरुका बाढ़ि ओहिक नतीजा अछि । ऑंगा मिथिला क नैतिकता क बड़ाई करत ओ कहला जे जखन अयाची मिश्र अपन वादा क अनुसार अपन पहिलुका कमाई जे कि ओहि समय लाखो मे होएत क अपन वादा अनुसार हुनकर दाई ( प्रसव करौनिहार दाई ) क अपन वादा क अनुसार दए देलक । ओ महिला सेहो ओ पाय कए सामाजिक सरोकार लेल पोखरि खुनेबा मे लगा देलक, एहि से ओ समय क नैतिकता क ऑंकल जा सकैत अछि । आजुक मिथिला मे ओहि नैतिकता क बड्ड कमी अछि ।
अयाची मिश्र क काल्पनिक प्रतिमा क भेल अनावरण
पिछला छ: सौ साल से जे महान विभुति क बारे मे लोग खाली सुनैत रहल आबि रहल छल हुनका लोग आब देखि सकत । शनि दिन जहिना मुख्यमंत्री एहि प्रतिमा क आवरण केलथि लोगक माथ अपने आप चौड़गर ललाट, लंबा कान, सफेद वर्ण आ गले मे माला लटकेने गंभीर चेहरा वाला स्वरूप लग अपने आप झुकैत चलि गेल । अयाची मिश्र क संग मुख्यमंत्री चमैनिया दाय क प्रतिमा स अनावरण सेहो केलथि । हलॉंकि ओ प्रतिमा क स्थापना चमैनिया डाबर पर होनाय तय भेल छल मुदा ओहिठाम पानि हेबाक कारण बाद मे ओतय एहि प्रतिमा क स्थापना कैल जाएत ।


text:
छठि क मौका पर समस्त बिहारक एक प्रकार स संस्कार बदलि जाइत अछि। दू दिनक इ बदलल संस्कार अगर स्थायी भ जाए त बिहार दुनिया क सबस संस्कारी समाज भ जाएत, मुदा इ संभव नहि भ सकल अछि। समाजशास्त्री लोकनि कए कहब अछि जे हर पर्वक एकटा विशेषता होइत अछि आ छठि क विशेषता अछि जे इ लोकक संस्कार बदलि दैत अछि। जेना होली क हुड़दंग देखि गंभीर लोक सेहो ओहि मे शामिल भ जाइत छथि, तहिना छठि क मौका पर असंस्कारी सेहो संस्कारी भ जाइत अछि। छठ महापर्व पर माहौल बिना कोनो पहल केने पवित्र भ जाइत अछि। घरक चिनवार स ल कए पोखरिक घाट तक सूचिताक एहन प्रमाण आन दिन भेटब सपना अछि। जाहि सडक पर आन दिन गंदगीक अंबार रहैत अछि, ओहि सडक कए साफ करबा लेल एक दोसर स प्रतियोगिता होइत रहैत अछि। सेवा भाव अपने मुखर भ जाइत अछि आ लोक अधिकार स बेसी कर्तव्य दिस ध्यान दैत चल जाइत अछि। पूजा समिति क कार्यकर्ता होएथि या सरकारी अधिकारी एहि दू दिन हिनक विनम्रता देख हृदय गदगद भ जाइत अछि। आम जन मे उत्पन्न जिम्मेदारी क बोध पूरा समाज कए स्वरूप बदलि दैत अछि। इ बदलल स्वरूप देखि इच्छा प्रबल होइत अछि जे एकरा स्थायित्व प्रदान कैल जाए। छठ पर प्रशासन चैतन्य रहैत अछि, आम जन क व्यवहार आदर्श भ जाइत अछि आ पूजा समिति क कार्यकर्ता क दमदार भूमिका हुनक उपयोगिता कए प्रमाणित करैत अछि। आम लोक क सोच एतबा बदलि जाइत अछि जे बिना कोनो कानून आ निर्देश कए ओ अपन भूमिका मे बदलाव करि लैत छथि। जे लोक छठि व्रत नहि होइत छथि ओ व्रति लेल बाट छोडि दैत छथि। इ ओ लोक छथि जे आन दिन मरैत मरीज कए ल जाइ वाला एंबुलेंस लेल सेहो बाट छोडबा लेल तैयार नहि होइत छथि। अपन सामाजिक जिम्मेदारी कए पूरा करबा लेल लोक अपन बच्चा क संग दोसर बच्चा कए सेहो पटाखा स बचबाक आ एम्हर-ओम्हर नहि जेबाक नसीहत दैत रहैत छथि। बिना कोनो सूचना पट देखने लोक स्वत: जूता, चप्पल उतारि घाट पर जाइत अछि। बिना कोनो अनुरोध क घाट पर बालू मे फंसल गाडी कए धक्का देबा लेल सामने अबैत छथि। आखिर लोकक व्यवहार मे एतबा विनम्रता कोना अबैत अछि। आम जन आओर समिति क कार्यकर्ता क संग प्रशासनिक अधिकारीक एहन आदर्श व्यवहार कोना भ जाइत अछि। अगर इ छठि मैया क प्रभाव छी त नीक होएत जे इ संस्कृति स्थायी भ जाए।
-
बहुत मत्वपूर्ण सवाल अछि ई जे धार्मिक उत्सव ओ त्यौहार क’ इस्तेमाल सामाजिक समस्याक प्रति जनजागृति के लेल केना कैल जाय? एहि लेल ज़रूरी अछि जे एकता सुचिंतित परियोजना पर धीरतापूर्वक कार्य कैल जाय।
Comments are closed.


text:
पटना । एक नवंबर स बिहार राज्य बोर्ड क स्वरूप बदलि गेल। बोर्ड पांचटा अलग अलग कंपनी मे विभाजित भ गेल। नाम आ काज क त भूगोलक आधार पर बंटबारा भेल, मुदा पांचों कंपनी क मुख्यालय विद्युत भवन पटना मे रहल। इ पांचट कंपनी बिहार स्टेट पावर होल्डिंग कंपनी, बिहार स्टेट पावर ट्रांसमिशन कंपनी, बिहार स्टेट पावर जेनरेशन कंपनी, साउथ बिहार पावर डिस्ट्रीब्यूशन कंपनी आ नार्थ बिहार पावर डिस्ट्रीब्यूशन कंपनी क नाम स काज करब शुरू क देलक अछि। पहिल दिन ओना लेखा-जोखा काज क शुरूआत भेल, मुदा उत्तर बिहार आ दक्षिण बिहार लेल अलग अलग योजना तैयार करबाक प्रक्रिया से हो शुरू भ गेल। बोर्ड मुख्यालय क कर्मी बिहार स्टेट पावर होल्डिंग कंपनी क अधीन रहताह। उत्तर बिहार क तीनटा एरिया बोर्ड तिरहुत, कोसी आ मिथिला नार्थ बिहार पावर डिस्ट्रीब्यूशन कंपनी आ पेसू, पटना सेंट्रल एरिया, मगध आ भागलपुर एरिया बोर्ड साउथ बिहार पावर डिस्ट्रीब्यूशन कंपनी क अधीन रहत। वर्तमान हालात मे इ सोचल जा सकैत अछि जे उत्तर बिहार आ दक्षिण बिहार नाम स भेल इ बंटबारा केतबा खतरनाक साबित होएत। विभाजन स साफ अछि जे दक्षिण बिहार क आमदनी उत्तर बिहार स कहीं बेसी होएत, आ ओहि आधार पर खर्च सेहो होएत। जखन कि राजधानी आ औद्योगिक क्षेत्र नहि रहबाक स उत्तर बिहार क कंपनी धन जुटेबा मे हरदम असमर्थ रहत।
दोसर गप जे जखने दक्षिण बिहार लेल अलग योजना बनत त साफ अछि जे राजधानी रहबाक कारण ओकरा विशेष फायदा भेटत, जखन कि उत्तर बिहार लेल कोनो एहन योजना दक्षिण क योजना क बाद सामने आउत। जेकर प्रमाण बोर्डक विभाजनक पहिल दिन देखबा लेल भेट गेल। साउथ बिहार पावर डिस्ट्रीब्यूशन कंपनी राजधानी अपन दू लाख उपभोक्ता क घर मे हाइटेक रेडियो फ्रीक्वेंसी इलेक्ट्रानिक मीटर लगेबाक फैसला लेलक अछि। उपभोक्ता एहि मीटर क संग बिजली चोरी करबाक गप त दूर ओहिमे छेड़छाड तक नहि क सकैत छथि। छेड़छाड़ करबा पर मीटर ओकरा अपन मेमोरी मे दर्ज क लेत।
मीटर रीडर सेहो उपभोक्ता क घर मे मीटर क रीडिंग लेबा लेल आब नहि जाएत। आवास क बाहर स मीटर रीडिंग ल लेत। एहि मीटर क रीडिंग 30 मीटर दूर स लेल जा सकैत अछि। इ मीटर पहिने राजधानी क 3.60 लाख विद्युत उपभोक्ता मे स दू लाख उपभोक्ता क घर मे लगाउल जाएत। बोर्ड अभियंता क कहब अछि जे हाइटेक रेडियो फ्रीक्वेंसी मीटर अगिला साल लागब शुरू भ जाएत। बिजली बोर्ड क आंकडा क अनुसार राजधानी क 24 हजार उपभोक्ता क घर मे मीटर बंद पडल अछि। ओना 31 जनवरी तक ओकरा बदलबाक लक्ष्य अछि।
एहि संबंध मे साउथ बिहार पावर डिस्ट्रीब्यूशन कंपनी लिमिटेड क पटना विद्युत आपूर्ति प्रतिष्ठान (पेसू) महाप्रबंधक विजय कुमार क कहब अछि जे बिजली चोरी पर नियंत्रण करबा लेल हाइटेक रेडियो फ्रीक्वेंसी मीटर काफी सार्थक होएत। मीटर रीडिंग सेहो आसान भ जाएत। ऊर्जा मंत्री बिजेन्द्र प्रसाद यादव क कहब अछि जे सबटा कंपनी अपन अपन सामर्थ स काज करत। सबटा कंपनी कए प्रोफेशनल बनाउल जा रहल अछि। ऊर्जा मंत्री दावा केलथि जे अगिला वित्तीय वर्ष क शुरूआत तक सबटा केपनी क संचालन क भार विशेषज्ञ क जिम्मा मे होएत। राज्य क बिजली आपूर्ति व्यवस्था कए सुदृढ़ करबा लेल बोर्ड क पुनर्गठन कैल गेल अछि। कंपनी पहिल दिन स अपन अंतिम रूप मे नहि पाबि सकैत अछि। धीरे-धीरे अपन रूप मे आबि जाएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
गोनू झा रहथि दरबारी। अपन बुद्धि-विलाससं राजाकेँ प्रसन्न कयने रहैत छलाह आ पुरस्कार स्वरूप बेस धन – अर्जन क लैत छलाह। आ तेँ हुनका ओत चोरक खूब उपद्रव रहैत छल। एक बेर गोनू झा दुनू प्राणी घरमे सुतल छलाह। तखने चोरबा सभ सेन्ह काटि घरमे प्रवेश कयलक। देखलक जे एखन दुनू प्राणी आपसमे गप्प सप्प क रहल छथि। हुनका दुनूकेँ सुतबाक प्रतीक्षामे ओ सभ कोठीक पाछू नुकाक बैसि रहल आ दुनू प्राणीक गप्प सप्प सुन लागल।
गोनूक घरवाली गोनूसं कहलथिन जे आइ-काल्हि चोरक उपद्रव बड़ बढ़ी गेल अछि अहाँकेँ कहियासं कहैत छी जे कमसं कम गहना-गुड़ियाकेँ तं निजगुत ठाम राखि लितहूँ। गोनू झाकेँ घरमे चोरक आभास लागि गेल छलनि। ओ आस्वस्त होइत पत्नीसं कहलनि – अहाँ ऐ लय निश्चित रहू। हम तकर इन्तजाम क लेने छी। गोनू झा के पत्नी कहलखिन – त एखन धरि हमरा कहलहूँ नहि?
गोनू झा कहलखिन – ‘अरे, से कहबाक पलखति कत भेटैत रहय ततेक ने झंझटि सभमे बाझल रहैत छी जे…’ पत्नी पुछलखिन- ‘त कोन इन्तजाम कयलिऐ?’ गोनू झा कहलखिन – पहिने ई कहू जे अहाँ लग आर की सभ अछि?
इहो पढू : मैथिली किस्सा – गोनू झा के बंगौर के चोरी
गोनू झा के पत्नी कहलखिन – ‘हमरा लग आब आर की रहत छाउर!! जे किछु छल, सभ त अहीं के द देलहूँ। गोनू झा कहलखिन – त सुनू। हम सभटा गहना – गुड़िया के झोरी सभमे ध क पछुआड़ महक लताम – गाछ पर लटका देलहूँ अछि। पत्नी कहलखिन – तखन त चोरबा सभ….. गोनू झा कहलखिन -आयत त खसत मूँहे भरे। तेहन ठाम ने ध देलिये जे चोर की चोरक बापोक नजरि ओत नहि जयतै। दुनू प्राणी गप्प चोरबा सभ बड़ मनोयोगपूर्वक सुनैत छल। मोने – मोन ख़ुशी सेहो भ रहल छल। जखन दुनू प्राणी निसम्बद्ध भ गेलाह ओ सभ एक-दोसरसं संकेतमे गप्प कयलक आ सहें-सहें घरसं बहरा गेल।
इहो पढू : मैथिली किस्सा – गोनू झा आ सेठजी
चोरबा सभ बाहर जखन आयल त गोनू झाक बात सत्य प्रतीत भेलै। लतामक गाछ पर ठाम – ठाम झोरी लटकल देखलक। चोरबा सभ आव देखलक ने ताव, सभ छरपि गेल गाछ पर आ बाप-बाप करैत, गोनूक खानदानकेँ उखिलैत सभ बाहर निकलबाक प्रयास करैत रहल। मुदा लाख प्रयासक बादो गोबरक कुण्डसं नहि बहरा सकल।
छलै के तेहन विशाल ढ़ेरी जे…… भिनसरे जखन गोनू लोटा ल क नदी दिस जयबाक हेतु बहरयलाह त देखलनि जे चोरबा सभ अधमरु भेल गोबरमे कुहरि रहल अछि आ लतामक गाछ परक सभटा मधुमाछी, बिढ़नी – आ पचहिया ओकर सभक शरीरक विभिन्न अंग पर लुबधल छैक। गोनू झा चुटकी लैत पुछलथिन – की यौ चोर बाबू सभ। गाछ पर टांगल हमर झोरी सभ कत निपत्ता क देलहूँ? आ उत्तरक बिनु प्रतीक्षा कयने नदी दिस विदा भ गेलाह।
गोनू झा के किस्से: गोनू झाक चारिटा बेटा
➥ गोनू झा के और किस्सा पढ़ैय के लेल क्लिक करू।
(Read all latest Maithili News, Gonu Jha News Headlines in Maithili and Stay updated with Maithili Samachar)


text:
पाँचपत्र (हरिमोहन झा)
(१)
दड़िभंगा
१-१-१९
प्रियतमे
अहाँक लिखल चारि पाँती चारि सएबेर पढ़लहुँ तथापि तृप्ति नहि भेल. आचार्यक परीक्षा समीप अछि किन्तु ग्रन्थमे कनेको चित्त नहि लगैत अछि. सदिखन अहीँक मोहिनी मूर्ति आँखिमे नचैत रहैत अछि. राधा रानी मन होइत अछि जे अहाँक ग्राम वृन्दावन बनि जाइत, जाहिमे केवल अहाँ आ हम राधा-कृष्ण जकाँ अनन्त कालधरि विहार करैत रहितहुँ. परन्तु हमरा ओ अहाँक बीचमे भारी भदबा छथि. अहाँक बाप-पित्ती, जे दू मासक बाद फगुआमे हमरा आबक हेतु लिखैत छथि. साठि वर्षक बूढ़केँ की बूझि पड़तनि जे साठि दिनक विरह केहन होइत छैक !
प्राणेश्वरी, अहाँ एक बात करू माघी अमावस्यामे सूर्यग्रहण लगैत छैक. ताहिमे अपना माइक संग सिमरियाघाट आउ. हम ओहिठाम पहुँचि अहाँकें जोहि लेब. हँ एकटा गुप्त बात लिखैत छी जखन स्त्रीगण ग्रहण-स्नान करऽ चलि जएतीह तखन अहाँ कोनो लाथ कऽकऽ बासापर रहि जाएब. हमर एकटा संगी फोटो खिचऽ जनैत अछि. तकरासँ अहाँक फोटो खिचबाएब देखब ई बात केओ बूझए नहि. नहि तँ अहाँक बाप-पित्ती जेहन छथि से जानले अछि.
हृदयेश्वरी हम अहाँक फरमाइशी वस्तु (चन्द्रहार) कीनिकऽ रखने छी. सिमरिया में भेट भेलापर चूपचाप दऽ देब. मुदा केओ जानए नहि हमरा बापके पता लगतनि तँ खर्चा बन्द कऽ देताह. हँ एहि पत्रक जबाब फिरती डाकसँ देब. तें लिफाफक भीतर लिफाफ पठारहल छी. पत्रोत्तर पठएबामे एको दिनक विलम्ब नहि करब. हमरा एक-एक क्षण पहाड़सन बीतिरहल अछि. अहाँक प्रतीक्षा में आतुर
पुनश्च : चिट्ठी दोसराके छोड़क हेतु नहि देबैक. अपने हाथसँ लगाएब रतिगरे आँचरमे नुकौने जाएब आओर जखन केओ नहि रहैक तँ लेटरबक्समे खसा देबैक.
१-१-२९
प्रिय,
बहुत दिनपर अहाँक पत्र पाबि आनन्द भेल. अहाँ लिखैत छी जे ननकिरबी आब तुसारी पूजत, से हम एकटा अठहत्थी नूआ शीघ्र पठा देबैक. बंगट आब स्कूल जाइत अछि कि नहि? बदमाशी तँ नहि करैत अछि? अहाँ लिखैत छी जे छोटकी बच्चीके दाँत उठि रहल छैक, से ओकर दबाइ वैद्यजीसँ मङबाकऽ दऽ देबैक. अहूके एहिबेर गामपर बहुत दुर्बल देखलहुँ जीरकादि पाक बनाकऽ सेवन करू. जड़कालामे देह नहि जुटत तँ दिन-दिन ह्रस्त भेल जाएब. ओहिठाम दूध उठौना करू. कमसँ कम पाओभरि नित्य पिउल करब.
हम किछु दिनक हेतु अहाँकें एहिठाम मङा लितहुँ. परन्तु एहिठाम डेराक बड्ड असौकर्य. दोसर जे विद्यालयसँ कुल मिला साठि टका मात्र भेटैत अछि. ताहिमे एहिठाम पाँचगोटाक निर्वाह हएब कठिन. तेसर ई जे फेर बूढ़ीलग के रहतनि ! इएहसभ विचारिकऽ रहि जाइत छी. नहि तँ अहाँक एतऽ रहने हमरो नीक होइत. दुनू साँझ समयपर सिद्ध भोजन भेटैत बंगटो के पढ़बाक सुभीता होइतैक. छोटकी कनकिरबीसँ मन सेहो बहटैत. परन्तु कएल की जाए ! बड़की ननकिरबी किछु आओर छेटगर भऽ जाए तँ ओकरा बूढ़ीक परिचर्यामे राखि किछु दिनक हेतु अहाँ एतऽ आबि सकैत छी. परन्तु एखन तँ घर छोड़ब अहाँक हेतु सम्भव नहि. हम फगुआक छुट्टीमें गाम अएबाक यत्न करब. यदि नहि आबि सकब तँ मनीआर्डर द्वारा रुपैया पठा देब.
अहींक कृष्ण
पुनश्च : चिट्ठी दोसराकें छोड़क हेतु नहि देबैक अपने हाथसँ लगाएब. रतिगरे आँचरमे नुकौने जाएब आओर जखन केओ नहि रहैक तँ लेटरबक्समे खसा देबैक.
१-१-३९
शुभाशीर्वाद
अहाँक चिट्ठी पाबि हम अथाह चिन्तामे पड़ि गेलहुँ. एहिबेर धान नहि भेल तखन सालभरि कोना चलत. माएक श्राद्धमे पाँच सए कर्ज भेल तकर सूदि दिन-दिन बढ़ले जा रहल अछि. दू मासमे बंगटक इमतिहान हएतनि. करीब पचासो टका फीस लगतनि. जँ कदाचित पास कऽ गेलाह तँ पुस्तकोमे पचास टका लागिए जएतनि. हम ताही चिन्तामे पड़ल छी. एहिठाम एक मासक अगाउ दरमाहा लऽ लेने छियैक. तथापि उपरसँ नब्बे टका हथपैंच भऽ गेल अछि. एहना हालतिमे हम ६२ टका मालगुजारी हेतु कहाँसँ पठाउ? जँ भऽ सकए तँ तमाकू बेचिकऽ पछिला बकाया अदाय कऽ देबैक. भोलबा जे खेत बटाइ कएने अछि, ताहिमे एहिबेर केहन रब्बी छैक? कोठीमे एको मासक योगर चाउर नहि अछि. ताहिपर लिखैत छी जे ननकिरबी सासुरसँ दू मासक खातिर आबऽ चाहैत अछि. ई जानि हम किंकर्तव्यविमूढ़ भऽ गेल छी. ओ चिल्हकाउर अछि. दूटा नेना छैक. सभकेँ डेबब अहाँक बुते पार लागत? आब छोटकी बच्ची सेहो १० वर्षक भेल. तकर कन्यादानक चिन्ता अछि. भरि-भरि राति इएहसभ सोचैत रहैत छी, परन्तु अपन साध्ये की? देखा चाही भगवान कोन तरहें पार लगबै छथि!
शुभाभिलाषी
देवकृष्ण
पुनश्च : जारनि निंघटि गेल अछि तँ उतरबरिया हत्ताक सीसो पंगबा लेब. हम किछु दिनक हेतु गाम अबितहुँ किन्तु जखन महिसिए बिसुकि गेल अछि तखन आबिकऽ की करब?
अहाँक देवकृष्ण


text:
विकास यात्रा
बिहार के मुख्यमंत्री नीतीश कुमार जी आई- काल्हि विकास यात्रा पर छथिन्ह. हुनकर विकास यात्रा 19 तारीख के शुरू भेलन्हि . विकास यात्रा के बारे मे हुनकर कहनाय छनि जे एहि यात्रा सं हुनका राज्य के विकास के काज के देखय ...परखय आओर जानय के मौका मिलतन्हि. एहि यात्रा के दौरान हुनका लोकक मनोभाव... विचार जानय के मौका मिलतन्हि. मुख्यमंत्री के ई यात्रा ओहि ठाम सं शुरू भेल जे राष्ट्रपिता महात्मा गांधी के कर्मभूमि के रूप मे जानल जाएत अछि. ई स्थान अछि पश्चिम चम्पारण के बगहा. यात्रा शुरू भेलाह के बाद नीतीश जी राति मे बगहा के पतिलार गाम मे रहलाह आओर फेर भोर मे गाम मे जनता दरबार सेहो लागल . जेहि मे हजारों लोक शामिल भेलाह. एहि यात्रा मे हिनका संग कइटा मंत्री आओर अधिकारी सभ सेहो संगे- संग चलि रहल छथिन्ह. बड़का लाव -लश्कर रहय छनि. यात्रा नीक अछि मुख्यमंत्री खुद लोकक बीच पहुंच रहल छथिन्ह. समस्या...परेशानी सुनि रहल छथिन्ह. एहि यात्रा सं गाम घर के विकास... सड़क बिजली पानी के बारे मे जानय... सीधा लोक सं मिलय के अवसर मिलि रहल छनि. मुदा विपक्षी पार्टी सभ के इहो कहनाय छनि जे ई पाई के बरबादी अछि. आओर सरकारी पाई पर चुनाव प्रचार भ रहल अछि. अहां सभ के कि लगि रहल अछि. अपन विचार जरूर लिखु.
Subscribe to: Post Comments (Atom)


text:
पटना । गो एयर दू अक्टूबर स अपन नव उड़ान जी- 343-344 शुरू करै जा रहल अछि। एकर बाद पटना पुणे स सीधा जुड़ि जाएत। इ विमान पटना स सांझखन साढ़े छह बजे चलि कए दिल्ली होइत राति साढ़े दस बजे पुणे पहुंचत। एहि उड़ान क शुरुआत क बाद स्थानीय जयप्रकाश नारायण अंतरराष्ट्रीय हवाई अड्डे स उड़ान भरनिहार विमान क संख्या 16 भ जाएत। गो एयर क सूत्र क अनुसार दू अक्टूबर स शुरू भ रहल इ विमान सांझ साढ़े चारि बजे दिल्ली स चलि कए छह बजे पटना पहुंचत। एहि ठाम स इ साढ़े छह बजे वापसी क उड़ान भरिकए राति आठ बजे दिल्ली उतरत। दिल्ली स राति साढ़े आठ बजे चलिकए इ राति साढ़े दस बजे पुणे पहुंचत। गो एयर क अधिकारी क अनुसार 180 सीटर एयरबस 320 मे यात्री क लेल अनेक सहूलियत उपलब्ध अछि। कोनो श्रेणी क यात्री एयरपोर्ट पर दू हजार क अतिरिक्त भुगतान करि बिजनेस क्लास मे यात्रा करि सकताह। इ सहूलियत बिजनेस क्लास मे सीट उपलब्ध रहलाह पर भेटत। ज्ञात हुए जे दू सितंबर स गो एयर पटना दिल्ली क बीच अपन उड़ान शुरू केने छल।
मुख्य पृष्ठ समाद विशेष पटना स गो एयर क एकटा आओर विमान सेवा


text:
दहेज मुक्त मिथिलाक ३ वर्ष पूरा
मिथिलावासी द्वारा छिटफुट सही, मुदा कतेको रास प्रयास अपन गति ओ रंगमे संचालित कैल जा रहल अछि। ताहिमे सँ एक अछि - फेसबुकिया युवा-युवती सब द्वारा संचालित 'दहेज मुक्त मिथिला' जे आब अपन तेसर वर्ष सेहो ३ मार्च, २०१४ केँ पूरा करय लेल जा रहल अछि।
एहि अवसरपर दहेज मुक्त मिथिलाक तरफ सँ १०० पेजक एक स्मारिका छपेबाक विचार भेल अछि। एहि स्मारिकामे दहेज मुक्त मिथिलाक स्थापना सँ लैत आइ धरिक यात्रा पर समीक्षा, अहाँक विचार, वर्तमान मिथिला समाजमे वैवाहिक व्यवहारमे आडंबर व अन्य कूरीति पर अहाँक लिखल आलेख, दहेज मुक्त मिथिलाक स्वतंत्र शाखा स्थापना लेल प्रस्तावना, जनजागृति लेल विगत मे कैल गेल कार्यक्रम व ओकर प्रभाव आदि जेहेन जिनका सँ संभव हो से १५ मार्च धरि निम्न स्थान पर पोस्ट करैत या इमेल द्वारा पठाबी।
१. दहेज मुक्त मिथिला केर फेसबुक ग्रुपपर
:https://www.facebook.com/groups/dahejmuktmithila/
www.dahejmuktmithila.org
विज्ञापन व अन्य सहयोग देबाक लेल सम्पर्क करी:
१. पंकज झा, राष्ट्रीय अध्यक्ष - 09320405164/ 9821405164
२. संजय मिश्रा, महाराष्ट्र अध्यक्ष - 09820896477
३. मदन ठाकुर, दिल्ली अध्यक्ष - 09312460150
४. संतोष चौधरी, राष्ट्रीय सचिव - 9910607720
५. प्रवीण चौधरी, अन्तर्राष्ट्रीय संयोजक - 00977- 9852022981
कृपया अपन सदस्यता ग्रहण करी, लेकिन याद राखी, सदस्यता केवल ओहि व्यक्ति, परिवार वा संस्थान लेल जे निम्न शपथ लेने होइ:
'हम न माँगरूपी दहेज लेब न दहेज देब'
'हम न अपन धिया-पुताक विवाहमे माँगरूपी दहेज लेब वा देब'
'हम माँगरूपी दहेजक लेन-देनवला विवाहमे सहभागी सेहो नहि बनब'
उपरोक्त बात तऽ भेल दहेज प्रतिकार सम्बन्धी आ स्वच्छ सुन्दर मिथिला समाज निर्माण लेल। एकर अतिरिक्त एहि संस्थाक प्रमुख उद्देश्य अछि मिथिलाक ऐतिहासिक, पारंपरिक, सांस्कृतिक, भाषिक व अन्य कोनो भी तरहक 'धरोहर'केर संरक्षण। जँ अहाँ एकर सदस्य छी, अपन गाम वा आसपास कोनो धरोहरक संरक्षण लेल उत्सुक छी, तँ समस्त भारत व विश्वमे रहनिहार दमुमि सदस्य मैथिलक सामूहिक लगानीसँ - स्वयंसेवाक तर्जपर वगैर कोनो याचना वा भीखक कोषसँ यथासंभव धरोहरकेर संरक्षण करू।
एहि संस्थासँ जुडबाक लेल व अपन योगदान पठेबाक लेल खाता विवरण निम्न अछि, संगहि कोनो भी योगदानक रसीद व प्रमाणपत्र लेब नहि बिसरब, एहि सँ अहाँकेँ बाकायदा आयकर छूट सेहो भेटबाक संभावना अछि आ अहाँक एक-एक छदामक हिसाब दूधक दूध आ पानिक-पानि समान सीधा एक माँग पर भेटबाक वचनबद्धता अछि।
ACCOUNT NAME: DAHEJ MUKTA MITHILA
BANK NAME : PUNJAB NATIONAL BANK
ACCOUNT NO. 0063000100244217
IFSC CODE: PUNB0006300
BRANCH : KALBADEVI, MUMBAI
खातावालाक नाम: दहेज मुक्त मिथिला
बैंक: पंजाब नेशनल बैंक, कलबादेवी शाखा, मुंबई, महाराष्ट्र
खाता संख्या: ००६३०००१००२४४२१७
आइएफएससी कोड: PUNB0006300


text:
मैथिली फ़िल्म " मुखिया जी " : किछु स्टिल्स आ सूचना ।
निर्माण मोशन पिक्चर क बैनर म बनल ' मुखिया जी ' फिल्म एकटा नायक प्रधान सिनेमा क कहानी ऐछ .. जैम एकटा दैविक घटना स अवतरित नायक क जीवन यात्रा क विभिन्न स्तर आ उतार चढाव क मिथिलांचल समाज म सहज व्याप्त हास्य व्यंग्य क उत्कर्षक रूप म समावेशित कैल गेल ऐछ .......
मुखिया जी फिल्मक कुछ खास जानकारी...
१.निर्माता - रुपेश मिश्र ,
सह निर्माता - चन्दन मिश्र ,
लेखन, छायांकन एवं निर्देशन - विकाश झा,
कार्यकारी निर्माता एवं प्रबंध निर्देशक - राजेश रंजन मिश्र ,
कला निर्देशक- ज्ञानी रावत
गीत निर्देशक - सुनील मल्लिक - प्रवेश मल्लिक ,
पार्श्व संगीत –प्रवेश मल्लिक
गीतकार - डॉ राजेंद्र विमल, अनिरुध शोम, कमलेश किशोर झा ,प्रवेश मल्लिक ,दिगंबर झा ‘दिनमणि’, कन्हैया राय
पार्श्व गायक / गायिका – नेहा प्रियदर्शिनी, अनिरुध शोम, ललित कामत ,प्रवेश मल्लिक, मोहम्मद फहीम ,अमरेश मल्लिक , संजय झा ,संतोष , निशांत मल्लिक निशु
संकलन - मुकुल मिश्र ,
दृश्य प्रभाव निर्देशक – पंकज यादव
संवाद संकलक अभियंता – अमरेश मल्लिक
२. कलाकार - सुभाष मिश्र, रोशनी झा, रामनारायण ठाकुर, विष्णुकांत मिश्रा, परमेश झा, अनिलचन्द्र झा , रामसेवक ठाकुर, घनश्याम मिश्र, ज्ञानी राउत , रंजू झा, विक्की चौधरी , बी अन पटेल , ललन झा, अमृता शर्मा , रोशन झा , मोनू साह , चन्द्रेश कुमार चौधरी ,रविशंकर झा, हरिदेव लाल कर्ण , नरेश झा, सोहेल अख्तर , कामेश्वर प्रसाद गुप्ता ,अनिल कुमार सिन्हा, ..
३. मैथिलि सिनेमा क इतिहास म पहिल बेर कलाकार सब क चयन हुनकर प्रतिभा परीक्षण क आधार पर मिथिलांचल क विभिन्न जगह स कैल गेल हँ...
३. मैथिलि क पहिल फिल्म जे अत्याधुनिक डिजिटल कैमरा स विश्व स्तरीय गुणवत्ता म छायांकन भेल हं ...
४. मैथिलि क संभवतः पहिल फिल्म जकर ध्वनि मिश्रण उचास्तरिय ५.१ प्राविधि स कैल गेल हँ .
५. विचार आ संस्कार पूर्ण मिथिलांचल क मुदा प्रस्तुति विश्व स्तरीय फिल्म जकां...
६.चरणबद्ध तरीका स सम्पूर्ण भारत आ किछेक जगह विदेशो म प्रदर्शन करबाक योजना..
७. पहिल बेर मैथिलि फिल्म क राष्ट्रीय स्तर पर पहचान दियाबई क खातिर राष्ट्रीय फिल्म पुरस्कार म भेजै क योजना ..इ फिल्म के निर्माण मिथिलांचलक लोग सब क प्यार आ आशीर्वाद पाबई लेल भेल हँ ...देखबाक ऐछ जे एमै कतेक कामयाब पायब सकैत अछी..